text:
Bondia sr. Redactor permiti mi trese mi punto di bista pa dilanti. Mi ta un bendedor di lotto y mi tin mi kiosko sera pa motibo di cu gobierno a stop tur sorto di kanspelen di lotto y tambe di casinonan. Mi ta pasando un situacion dificil pasobra no tin bendemento di lotto ni catochi, mi ta pasando trabao sin entrada, ta danki na mi famia cu ta yudami te ainda nos ta sobrebibi. Mi ta haya cu nos por a keda habri masha bon practicando e social distancing. Locual ta duelmi mas ta e hecho cu gobierno a prohibi benta di lotto cual tin centenares di hende ta gana placa bendiendo lotto, pero si ta laga un solo famia di un fundacion nan si bende ticket pa hunga Bingo pa placa. Esaki no por! E ta inhusto pa medio di esaki mi ta solicita Lotto pa Deporte tuma nota di e abuso aki y hiba gobierno corte y exigi gobierno derecho igual! Nos mester nos entrada nos niun no ta bini na remarke pa e FASE y nos ta pasando duro. Berdad mi famia ta yudami pero mester paga esaki bek y nan fondo tambe ta den caba! Danki pa e espacio aki!
1 thought on “Remetido: Por medio di ley a stop lotto y tur wega di placa pero ta laga otro si sigui strika placa cu Bingo!”
-
Meneer hopi bon. Ban nos tur rebendedornan pone cabez hunto y ban corte pa dangui. Basta dia caba i kier caba cu lotto. Pero su dianan ta conta. Nos ta bai corte pe


c: text/html

text:
Prome Minister Evelyn Wever-Croes a duna un reflexion lagando atras e sentimento cu e crisis aki tambe lo ta exitoso si nos tin curashi, determinacion y amor pa nos pais.
“Kico nos a scucha awe tocante Covid-19? Nos a scucha cu Aruba tin un maneho hopi mas estricto cu otro paisnan den cercania. Nos tin un maneho extra estricto pa nos bishitantenan y asina mes nan ta scoge pa Aruba. Nan por scoge pa otro destinacion caminda tin menos exigencia, na unda no tin seguro ni ta exigi pa haci e test ni aya ni aki y toch nan ta scoge pa Aruba. Esaki ta algo cu nos ta aprecia hopi y ohala nos por mustra nan e aprecio ey den e cordialidad cu semper nos ta conoci p’e.
Nos a siña awe cu nos a haña tambe mas cu 10 mil persona ta bishita nos desde prome di juli ora nos a habri nos fronteranan. Di e 10 mil personanan aki 14 persona ta positivo. Si nos limita nos mes na turistanan nos por wak cu tin mas di 7 mil turista cu a bin y 7 di nan so a test positivo. E demas turistanan ta gozando riba nos isla y invertiendo y contribuyendo na nos economia.
Kico tambe nos a siña awe? Nos a siña cu anochi mas laat nos tin mas riesgo di contagio. No pasobra cu e virus ta bira mas activo anochi laat, sino cu nos tin e tendencia di ta mas iresponsabel anochi despues di 11 pm, cu ta e orario di ciere.
Nos a scucha cu despues di 11or di anochi cu drinks den curpa hendenan tin tendencia di yega mas cerca di otro y no ta respeta e distanciamento cu mester tin.
Nos a scucha tambe cu a consecuencia di oranan laat y alcohol tin mas accident ta pasa y ta tuma luganan hopi critico y crucial den nos Hospital.
Pa nos logra vence e crisis aki ta nos tur mester cera hunto y bringa esaki. Nos a haci’e den pasado, nos a yega di bringa hopi reto cu a enfrenta nos pais. Esaki tambe ta un cu nos por enfrenta. Nos lo enfrent’e cu mesun cordialidad di semper y cu disciplina. E dsiciplina di sigui e reglanan di higiene, laba man frecuentemente cu habon, tene distancia di 1.5 meter di otro personanan. Y si pa bo mala suerte bo pega cu virus, talves e no lo haci bo nada pasobra bo ta fuerte. Pero bo ta bay cas y pega otronan talves mas vulnerabel. Si bo ta sinti un sintoma keda paden y yama bo dokter pa bo haci e test di Covid-19.
Esaki ta e unico cu nos ta pidi cada ciudadano di nos pais. Mi no ta kere esaki ta hopi pidi. Aruba ta enfrentando retonan grandi pero nos como Arubiano semper a demostra curashi, determinacion y amor pa nos pais. Mi ta sigur cu e biaha aki tambe nos ta bay ta exitoso”.

robotstxt: allowed

filter: keep


text:
KOMUNIKADO DI KUERPO POLISIAL KÒRSOU Detenshon relashoná ku intento di huida.
KOMUNIKADO DI KUERPO POLISIAL KÒRSOU
168 / 2018
18 aprel 2018
Detenshon relashoná ku intento di huida.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
En konekshon ku un kaso di intento di huida ku a tuma lugá mardugá di 18 mart 2018 pa 19 mart 2018 na Sentro Detenshon Korekshon Kòrsou, polis a detené dos sospechoso. Awe djárason 18 aprel 2018, alrededor di 10.40 or di mainta, personal di Divishon di Krímen Organisá riba òrdu di un fiskal di Ministerio Públiko a detené dos presu ku ta kedando den SDKK pa e kaso ariba menshoná i tambe pa destrukshon. Ta trata di e hòmbernan C.A.C.V. 27 aña di edat, nasé na Venezuela i D.M.E. 28 aña di edat, nasé na Kòrsou.
A presentá e sospechosonan dilanti un fiskal ouksiliar. Despues di interogashon a enkarselá nan bèk na SDKK.
Investigashon den e kaso ta kontinuá.


text: Diahuebs atardi a drenta informe di un persona cu lo a cay y herida su mes riba Linear Park poco pabao di Juliana School, mesora a dirigiambulans na e sitio. Na yegada na e sitio a bin constata cu un unidad di K9 lo tabta pasando y a tuma nota di un homber cu a perde balans ta rollerblade riba Linear Park y e a bay cay na banda riba e barancanan. E unidad K9 a yuda e homber lanta for di e baranca y a pone sinta pa warda pa asistencia medico di ambulans. Na yegada di ambulans na e sitio a revisa e heridanan di e homber y a transporte pa hospital pa mas tratamento.


text:
Busca Palabra
Encuesta
Download
Proyecto Scol Multilingual
Material di referencia
Lista di palabra
Aki por download un lista di palabra cu ta deriva di e “Vocabulario Ortografico di Papiamento” (buki blauw). E palabranan ta skirbi segun e reglanan stipula den ley di ortografia di Papiamento aproba pa Parlamento di Aruba dia prome di november 2018.
Aplicacion pa busca palabra
E aplicacion “Busca palabra” ta deriva di e lista di palabra skirbi segun e reglanan stipula den “Ortografia di Papiamento – version april 2009” y publica den e “Vocabulario Ortografico di Papiamento” (buki blauw). Aki por haci uzo di e aplicacion pa busca con pa skirbi un palabra na Papiamento den e ortografia di Aruba:
Manual di Gramatica di Papiamento – Morfologia
E trabou aki ta resultado di un proceso di varios aña. Primeramente a desaroya e categorianan di Preposicion y Interheccion, debi cu tabatin poco literatura tocante esakinan na Papiamento. E elaboracion di e dos categorianan aki tabata un trabou preliminar pa un gramatica basico completo. Ta existi algun trabou caba riba e tereno aki, pero esakinan no ta actualisa of nan ta enfoca riba algun aspecto so di gramatica. E obra aki ta trata tur e categorianan di palabra, basa riba e resultadonan di investigacion di Papiamento actual cu e comision a realisa. Cu e meta ey na bista e comision a consulta fructiferamente e obranan cu ta aparece den e bibliografia.
Intencion di e manual aki ta pa e lesado adkiri conocemento basico di gramatica di Papiamento. E buki aki ta trata principalmente categoria di palabra. Di e manera aki e lesado por perfecciona su conocemento di e idioma cu e ta uza como vehiculo di comunicacion. Na un manera eficiente y lihe e lesado por conoce e reglanan di e idioma y por soluciona duda specifico tocante uzo corecto di Papiamento. Pa e motibo ey a trata e categorianan na un manera accesibel y a evita uza un idioma hopi tecnico. E manual aki ta dirigi no solamente na maestro, sino tambe na studiante, na profesional di diferente disciplina y generalmente na cualkier persona interesa pa haya un bon conocemento di gramatica di Papiamento.
Aki por lesa:
Gramatica – Preposicion y Interheccion
E texto den e publicacion aki a wordo skirbi prome cu publicacion di e buki “Manual di gramatica di Papiamento – Morfologia” (Departamento di Enseñansa 2010), den cual tambe ta trata e categorianan gramatical preposicion y interheccion. Sinembargo, mirando cu e trabou den e publicacion aki ta uno mas amplio cu den e manual menciona, Departamento di Enseñansa a dicidi di publica e trabou aki asina mes, pa brinda tur usuario e posibilidad di uza esaki como material di referencia adicional.
A laga e texto original manera cu e tabata, cu excepcion di algun adaptacion ortografico necesario y algun otro cambio chikito di redaccion. Nos ta spera cu e trabou aki por contribui na trece mas claridad y menos confusion ora di uza preposicion y interheccion na Papiamento.
Aki por lesa:
Gramatica – Sintaxis
Den Introduccion di e prome tomo di e obra aki a duna un splicacion somero di Linguistica y Gramatica como ciencia, y di e partinan fundamental di Gramatica, esta Morfologia y Sintaxis. E prome tomo a trata categoria di palabra, cu ta cay bou di Morfologia di Papiamento. Den e di dos tomo aki ta trata Sintaxis di Papiamento, esta con ta hinca frase den otro den Papiamento. Pues, e ta elabora e aspectonan relaciona cu structura di frase, basa riba resultado di e investigacionnan di Papiamento actual cu e autornan a realisa. Cu e meta ey na bista e autornan a consulta parcial of totalmente e obranan cu ta aparece den e bibliografia.
Intencion di e manual aki ta pa e lesado adkiri conocemento basico di gramatica di Papiamento. E buki aki ta trata principalmente frase y nan structura. Di e manera aki e lesado por perfecciona su conocemento di e idioma cu e ta uza, entre otro, como vehiculo di comunicacion. E lesado por amplia su conocemento di e reglanan di e idioma y por soluciona duda specifico cu e por tin tocante uzo corecto di Papiamento. Pa e motibo ey e autornan a purba describi e elementonan di Sintaxis na un manera accesibel y a evita lo mas posibel di uza un idioma hopi tecnico.
E manual aki ta dirigi no solamente na maestro, sino tambe na studiante, na profesional di diferente disciplina y generalmente na cualkier persona interesa pa haya un bon conocemento di gramatica di Papiamento.
Aki por lesa:
Lista di diccionario
Aki por download:
Scroll To Top


text:
News
Neisi Dajomes y Jennifer Hernandez di bishita na Comite Olimpico Arubano
Tres bez campeon mundial di Pesas, Neisi Dajomes y campeon di Pesas Suramericano y Pan Americano, Jennifer Hernandez ambos di Ecuador hunto cu nan coachnan y e directiva di Aruba Weightlifting Association a hasi un bishita na Comite Olimpico Arubano. A combersa cu Direccion Tecnico y Secretaria General di COA riba diferente topico y futuro projectonan interesante cu lo por beneficia nos atletanan di pesas.
Mester bisa cu e delegacion di Ecuador a scohe pa hasi un campamento di entrenamento aki na Aruba, como parti di nan proceso di preparacion pa cu e Campeonato Panamericano cu ta bai tuma lugar den luna di mei proximo na Republica Dominicana.


text:
Kòrsou ta un isla multikultural, pues un pais kaminda ta biba hopi diferente nashonalidat. Pa hendenan di sierto nashonalidat ta eksigí un visa promé ku nan por biaha pa un teritorio Schengen. Gabinete di Gobernador por duna e visa akí na personanan ku tin un título di estadia bálido. Gabinete di Gobernador di Kòrsou por suministrá un visa pa teritorio Schengen tambe na no residentenan hulandes di Bonaire.
E asina yamá teritorio Schengen ta konsistí di diferente pais Europeo. Kua nan ta presis? Kontesta di e pregunta aki por haña riba e siguiente website: www.rijksoverheid.nl
Mester di un visa pa e teritorio di Schengen? Bo por konsultá esaki riba e siguiente website di Gobièrnu di Reino: www.rijksoverheid.nl
Kiko ta un visa?
Un visa ta un outorisashon òf desishon pa medio di kua bo por haña entrada na sierto pais. Si dunabo un visa, lo plak un sticker di visa den bo pasaporte. E visa ta indiká ku na momento di entrega di esaki no tin opheshon kontra di bo entrada sea si ta trata di un estadia temporal òf di unu di tránsito pa un terser pais. Sinembargo, un visa no ta duna un derecho irrevokabel di entrada. Tambe mester mustra na yegada di e biahe ku bo ta kumpli ku e kondishonnan di entrada.
Gabinete di Gobernador di Kòrsou ta trata petishonnan di visa pa biahenan ku destinu pa e teritorionan di Schengen kaminda Hulanda ta e destinashon prinsipal denter di Schengen. Si tin duda enkuanto e pregunta si mester di visa si òf nò, semper por tuma kontakto ku Gabinete di Gobernador di Kòrsou.
Gabinete di Gobernador di Kòrsou ta representá tambe un kantidat di otro paisnan di Schengen. Esaki ta nifiká tambe ku por pidi un visa pa un biahe pa un di e paisnan aki serka Gabinete di Gobernador di Kòrsou. No tin mester di tin Hulanda komo desitinashon prinsipal.
E paisnan ku Kabinete di Gobernador di Kòrsou ta representá ta:
- Bèlgika
- Estonia
- Fransia
- Hungria
- Islandia
- Italia
- Lituania
- Luksemburgo
- Noruega
- Oustria
- Portugal
- Spaña
- Suesia
Kiko ta un visa di tránsito?
Posiblemente no ta bo intenshon pa biaha pa un di e paisnan di Schengen, pero bo mester yega e pais aki si via di un pais Schengen. Probablemente bo mester di un asina yamá visa di tránsito pa hasi e biahe aki. Si bo tin intenshon di biaha via di un di e paisnan ariba menshoná pa un pais no-Schengen , bo por hasi e ora ei un petishon pa haña un visa di tránsito na Gabinete di Gobernador di Kòrsou. Si tin duda tokante e pregunta si mester un visa si òf nò semper por tuma kontakto ku Gabinete di Gobernador di Kòrsou.
Petishon pa un Visa
Si bo ke hasi un petishon pa un Visa pa teritorio Schengen por pidibo pa mustra e siguiente dokumentonan:
- Formulario di petishon kompletamente yená. Por ‘download’ e formulario aki na hulandes, ingles, spañó, franses i chines akinan:
- Formulario di petishon Nederlands
- Formulario di petishon Engels
- Formulario di petishon Spaans
- Formulario di petishon Frans
- Formulario di petishon Chinees
- Pasaporte bálido;
- Pasfoto resién saká (1×);
- Pèrmit di estadia bálido;
- Deklarashon di dunadó di tabou;
- Slep di salario di e delaster 3 lunanan;
- Estado di kuenta bankario di e delaster 3 lunanan;
- Si ta aplikabel: un karta di invitashon (original) di un konosí òf miembro di famia di den e teritorio di Schengen:
- Si ta aplikabel: un kopia di e pasaporte di bo referente;
- Si ta aplikabel: slep di salario di e delaster luna di bo referente;
- Si ta aplikabel: reservashon di hotel;
- Si ta aplikabel ora ta hasi petishon pa un menor di edat: pèrmit di mayornan/tutor
- Si ta aplikabel ora ta hasi petishon pa un menor di edat: deklarashon original di skol.
E dokumentonan ku ta pidi pa por trata un petishon di visa, por ta diferente pa kada kaso i kada situashon. P’esei ta importante pa tuma kontakto promé ku e departamentu konsular di Gabinete di Gobernador di Kòrsou.
Un visa pa territorio Schengen ta kosta ANG 160,- na Gabinete di Gobernador.


text:
Wikènt pasa nos a entregá tur karchinan di vota na kas.
Bo no a risibí bo karchi di vota? Pasa buska esaki promé ku 19 di mart na Departamentu di Asuntunan Sivil na Kaya Neerlandia 40. Pa esei bo por akudí na bali 5 i 6.
Bo no ta logra pasa buska Bo karchi di vota promé ku 20 di mart? Dia 20 di mart Bo tin e posibilidat pa pasa buska Bo karchi di vota na ofisina elektoral prinsipal na Passangrahan.
Orarionan di departamentu di asuntunan sivil
Departamentu di Asuntunan Sivil ta habrí for di djaluna te ku djaweps di 8’or di mainta te 3’or di tramèrdia.
Dia 12, 14 i 18 di mart Departamentu di Asuntunan Sivil ta habrí for di 4’or di atardi te 7’or di anochi. Esaki ta solamente pa buska Bo karchi di vota.
Pasa buska Bo karchi di vota na tempu. No warda te 19 di mart!


text:
ORANJESTAD — Desde cu manifestacionnan ultimamente ta hayando mas y mas un caracter violento, Cuerpo Policial ta bay delibera cu gruponan di manifestante di antemano riba condicionnan pa nan permiso.
Segun alto comisario Dolfi Richardson, esaki kiermen cu e sistema di reglanan cu ta bay cu un permiso lo bay wordo adapta segun palabracion.
Anteriormente por a papia di un maneho di un regla pa tur manifestacion. Pero desde e ultimo protestanan cu a tuma luga dilanti gabinete di gobernador y Bestuurskantoor na unda situacion a sali for di man, Richardson ta haya cu mester por anticipa miho riba confrontacionnan innecesario. For di awo en adelante e kier inclui tur stakeholders den e proceso di yega na acuerdonan fiho pa cu e buena marcha di e accion y siguridad di tur persona envolvi. “Conhuntamente nos tin cu yega na acuerdonan pa asina minimalisa cualkier riesgo cu por tin.”
Permiso pa 1 di oktober
Tin un peticion pa permiso pa tene un manifestacion riba dia 1 di oktober riba mesa di alto comisario Richardson. For di vocero di Polis Lito Laclé a haya di compronde cu e ta bin di Comision Accion Nacional y cu e persona cu lo haya e permiso riba su nomber ta Hendrik Tevreden, un prominente den filanan di partido di oposicion MEP. Peticion aki te ainda no a wordo honra. Alto comisario Richardson ta bisa cu e tin su pensamentonan pa loke ta kico e ta bay propone pa loke ta e reglanan di wega, pero e no kier adelanta riba esaki ya cu ainda tin cu sinta cu tur partido envolvi na mesa.
Rednan social
Alto comisario tambe kier mustra riba postnan cu ultimamente ta wordo poni dor di manifestantenan riba rednan social manera Facebook, bisando entre otro ‘cu lo bay tin guera cu polis’. Segun Richardson esaki ta duna tambe indicacion riba posibel riesgonan cu lo por y e ta enfatisa cu e ultimo cos cu e kier ta un confrontacion entre ciudadanonan manifestando y polis.
Autor: Ariën Rasmijn


text:
Actual tin un explosion di peliculanan cortico esta ‘short films’. Peliculnan cortico ta hopi practico, e miho manera pa cuminsa experimenta y adkiri experiencia pa cu e arte cinematografico. Pelicula cortico tambe ta mas facil pa realisa, den cine tempo ta placa y mas largo un pelicula ta, mas placa e por costa pa traha.
Mirando e desaroyo riba e tereno aki, fundacion CINEARUBA lo introduci dos plataforma cu lo yuda eleva e arte di peliculanan cortico. E prome plataforma ta uno online cu ta hiba e nomber di ‘Cinecortico’. ‘Cinecortico’ su obhetivo ta pa ‘showcase’ tur e peliculanan cortico traha na Aruba y tambe peliculanan cortico traha den exterior door di talentonan local. E iniciativa a nace door cu personanan cu peliculanan riba YouTube hopi biaha nan no ta haya e oportunidad pa ta den ‘spotlight’ y mustra nan trabao. Fundacion CINEARUBA kier trece un cambio den esaki y duna na tur persona cu ta traha peliculanan cortico e chens di bria y wordo descubri. E plataforma aki lo ta pronto disponibel riba e pagina web di CINEARUBA.
E otro plataforma ta e ‘short film’ festival ‘Shortcutz Aruba’ cu lo tin su primicia dia 7 di July. ‘Shortcutz Aruba’ ta forma parti di e famoso ‘Shortcutz Network’ un plataforma internacional cu festivalnan na entre otro Amsterdam, Rio, Madrid, London, Berlin, Porto. E version di Aruba lo sigui e mes un formula. Durante cada sesion cu lo tuma luga riba prome diabierna di luna, lo tin dos pelicula cortico local compitiendo. Tambe lo tin presentacion di un pelicula cortico internacional. Un invitado di e industria cinematografico lo duna un lezing. Na final di e anochi lo saca e ganador di luna cu lo sigui pa e gran final. Riba su siguiente dia e invitado lo duna un tayer riba e tereno cinematografico. E tayernan lo ta hopi util pa personanan cu kier adkiri algun conocimento prome cu traha nan peliculanan cortico pa por participa. E festival aki ta mensual y e ta duna cada persona e oportunidad pa entrega nan peliculanan cortico durante ful e aña. E gran final lo ta na januari 2018 unda cu un panel di huradonan internacional lo dicidi kendenan lo ta e ganadornan den diferente categoria. Lo tin 12 categoria di premio, for di miho actor te cu miho zonido. Prome cu e gran final lo tin un gira rond di Aruba unda cu e publico lo haya e oportunidad di vota pa e miho pelicula, premio publico. E projecto di ‘Shortcutz Aruba’ lo yuda na eleva e calidad di contenido y e calidad tecnico di cada participante. E focus ta riba talentonan emergente, profesionalnan di e industria y e amantenan di cine.
Personanan cu ta interesa den participa den ‘Shortcutz Aruba’ y ‘Cinecortico’ por manda un email na [email protected] pa mas informacion.
Award-winning Caribbean Filmmaker Juan Francisco Pardo was born on the beautiful Island of Aruba. He is a multitalented filmmaker and media designer. His passion and vision for this art form has been recognized in the reception of multiple awards.


text:
E noticia di fayecimento di Ruben Trapenberg, a causa un sentimento di inmenso tristesa cerca hopi hende na Aruba. Desde e momento cu a bira conoci cu Ruben a fayece, un cantidad di persona a cuminsa post riba nan pagina di facebook. Entre nan diferente di su coleganan, amistad y personanan for di diferente sector di Aruba, cu a demostra nan aprecio y respet pa Ruben Trapenberg.
Ruben a tene su publico semper na haltura di e desaroyo di su enfermedad, cu for di aña pasa na october a cuminsa duna señal di su existencia. Durante un entrevista na Telearuba el a splica cu despues di e temporada di eleccion y di debate, net prome cu su vakantie ta bay cuminsa, cu riba un anochi el a haya dolor cu a cuminsa 10or di anochi y cu a dura te 6or di mainta. E dolor a sigui dia tras dia, el a bay dokter di cas y el a informa Ruben cu e tin cu haci test. Na hospital el a haya indicacion cu tabata cancer debi cu el a haya un remedi anti-cancer, cu tabata baha e intensidad di e dolor cu tabata rond di su bariga. E resultado tabata cu Ruben tabatin “non-hodgkin lymphoma” y e mester a bay Hulanda pa sigui su tratamentonan y lucha contra cancer. Su famia semper tabata band’i dje, su casa Marian y su dos yiu muhernan, Stacy -Ann y Ann-Marie.
Ruben a bolbe Aruba na mei y el a bisa den e entrevista cu e tabata hopi contento cu e ta bek y cu e ta spera cu ta pa un largo tempo debi cu cancer no ta cura, pero e cancer ta drumi y bou control. E tabata sinti’e fantastico y no tabata tumando niun remedi. El a cuminsa traha bek na Hits 100FM y na Telearuba siguiendo su rutina aunke un tiki mas trankil riba conseho di dokter pa evita stress y tambe solo. Sin embargo destino tabata otro y Ruben a fayece di un ataca riba madruga dia 3 di juli.
Nos a tuma contacto cu su colega di hopi aña den medio di comunicacion, Tito Lacle, y el a duna nos e siguiente comentario: “Mi conoce Ruben Trapenberg mas di 25 aña. E tempo ey ainda Ruben tabatin cabey largo. Su estilo semper tabata diferente: su forma di pensa, di mira cos. Nos tabata di acuerdo riba mayoria cos. Parce cu nos dos tabata un ‘otro breed’. Esey a haci nos conexion asina fuerte y unico. P’esey tambe Telearuba a acerca nos dos na 2009 pa haci e ‘talk show’ estilo ‘Pauw & Witteman’ cu a haya e nomber Lacle & Trapenberg. Rapidamente e programa a bira e programa mas mira durante campaña electoral. Ruben tabata semper hopi critico pa loke ta trata mi trabou, pasobra e tabata spera mas di mi . Semper e tabata honesto y straight cu mi y viceversa. Nos por a bisa otro tur cos, sin rabia cu otro. Aunke cu mi tabata sa di su malesa, mi tambe tabatin speranza pa mehoracion y p’esey mes su morto, un poco repentino, a dal mi duro. Aruba a perde su miho presentador di noticia”.
Ruben Trappenberg tabata riba portada di FOCUS hunto cu Tito Lacle durante e temporada cu ambos tabata presentador di noticia na television. Despues Ruben tabata un biaha mas riba e portada di juni pa Dia di Tata hunto cu su yiu muher mayor Stacy-Ann tempo cu e tabata chikito. Pa su estilo y elegancia, Ruben a ricibi e reconocimento como FOCUS Best Dressed. Ruben Trapenberg ta un persona carismatico den medio di comunicacion y farandula, cu semper a inspira hopi respet y admiracion pa su profesionalidad y personalidad. FOCUS ta extende su sentido pesame na Ruben su casa, yiunan, famia, colega y amistadnan. Cu Ruben sosega na paz den brasa di Señor.


text:
Kralendijk – Pa final di luna yüli 2021, detenido nan di JICN a haña informashon ku nan por kuminsá haña bishita bek, despues di 1 aña y 5 luna.
E bishita mester a kuminsá dia 6 Ougùstùs 2021. Diripiente dia 5 Ougùstùs 2021 e detenido nan ta wòrdu informá ku e bishita ta wòrdu kanselá.
Ora e detenido nan a tende ku nan bishita a wòrdu para nan a rabia y ta tin ku a kuminsá zundra y bisa ku ora di sera e sel nan, nan lo no drenta nan sel pa protesta ku un dia promé ku dia di bishita, ta para nan bishita. E motibu ku a para e bishita, ta ku ta pa motibu di Covid, esaki nan e bisa e detenido nan ta dor di Covid.
Pero JICN ta kai bou di Rijksdienst hulandes, pero na Hulanda mes ku nan kasonan di Covid ta mas haltu, einan si e detenido nan ta haña nan bishita normal.
Ta p’esei e detenido nan ta bisa ku e gerensia di JICN na Bonaire ta aktua ku diktadura i no ku un maneho humano.
Tur hende sa ku Covid lo no bai mas i ta pa es motibu ei tin tur e kos nan pa protehá nos mes kontra di dje, paso bida tin ku sigui.
Pero ta parse ku JICN so no ke pa e bida di e detenido nan sigui, te ainda nan no a bisa ki dia e bishita nan lo kuminsá bek.
Paso meskos ku a pone fecha pa e por a kuminsá y a para esaki bek, mester por plania un fecha pa por kuminsá bek kuné.
Ami komo un mayor ku tin un yu den JICN mes no por kaba di komprondé e maneho ku JICN Bonaire ta hibando.
Dikon no ta sali papia ku e pueblo famianan di e presu nan ku ta un ser humano i tin famia. Dikon no ta manda un komunikado i splika kiko ta e plan òf e maneho ku lo bai hiba pa ku e parti di bishita na JICN.
Mi ke pa prensa puntra e gerensia di JICN ki dia e bishita lo kuminsá bek.


text:
James Finies
Presidente
I kordinado Fundashon Nos Kier Boneiru Bek
Plasterk den reunion di 2de kamer di 15 mei ultimo riba preguntanan di kamerleden ta bolbe enfatisa ku e jamada di e poblashon pa un referendum na St Eustatius I Boneiru riba e struktura estatal ta legitimo I ku e islanan tin e derecho di autodeterminashon I ku nan por tene un referendum ora nan ta desea I tambe ku Hulanda no tin mag di disidi riba nan futuro.
Awor ta bira mas kla ku nos problema no ta sinta solamente na Den Haag Hulanda pero e ta aki den nos konseho insular, kaminda Sr Booi I su grupo I ku koperashon di Sr Santana na un manera dictatorial ta kita e derecho aki for di e pueblo di Boneiru votando pa para e proseso di referendum ku tabata kanando den bon direkshon I tabata dunando senjal ku porfin Boneiru den den proseso di union I rekonsiliashon.
Nos ta bolbe mira ku ta parse tin algu ku no ta logiko o ineksplikabel ta tumando luga den seno di koalishon ku ta bai kontra asta di Hulanda su posishon ku ta nos mes komo pueblo mester disidi den un referendum riba nos futuro I e grupo di koalishon ta sigui disidi ku ta n n lo tin ku disidi I no kier laga pueblo ku ta pueblo su derecho ekspresa su deseo pa medio di un referendum. Esaki ta bolbe kambia e rumbu di union I rekonsialiashon I ta bolbe hiba nos na divishon ku no ta sirbi nos pueblo na e momentunan aki den nos historia.
Un biaha mas nos ta hala atenshon di e grupo di koalishon ku no por sigui riska futuro di Boneiru di e manera aki, pasobra un bes aki ta bini elekshon di eilandsraad na mart 2015 I e ora ey segun estadistika I nos tur por eksperiensa ku nos mes ku Hulandes Europeonan ku a bini Boneiru despues di 2004 bini te awo na un margen 400% kompara ku Bonerianonan ku ta 25% I a bira mask u nos mes, I mas ku lo sigui drenta te ku dia 18 maart 2015 tur lo por vota. I esaki lo por nifika ku despues di elekshon nos futuro lo no por ta den nos mes man nunka mas, pasobra demokratikamente skohe pa nan mes hendenan nan lo por ta den konseho insular I den koalishon huntu ku otronan ku no kier duna e pueblo su derecho di ekspresa su deseo I hamas lo por bini un referendum pasobra nunka nan no tabata ke esey.
Ta bolbe bai un jamada dramatiko na koalishon pa rekonsidera I sostene oposishon ku a keda ku mesun puntu di kier union, I den union ku e meta na bienestar di Boneiru I huntu ku e pueblo ban pone tur e puntunan ku nos kier kambia I drecha , I mas importante trese nos gobernashon I desishonan I tur kos ku nos a perde I tin dercho riba dje bek.Pues ja nos tin sufisiente informashon I eksperiensa I asta raportnan, den un modelo I ban huntu komo Boneiru, tur partido politico I gruponan ku stima I kier Boneiru I su habitantenan bon i ku tin e derecho di autodeterminashon komo eskoho pa status nobo den Reino, ja ku Hulanda a deklara si e pueblo skohe un otro status den Reino nan lo tin ku respete I lo kopera I juda nos ku esaki pasobra ta nan responsabilidat.
Kiko nos ta warda anto ta pa elekshon jega I despues, ku ta otronan lo por ta bai disidi riba nos futuro, i nos a perde e oportunidat uniko aki pa uni komo pueblo Boneriano I logra un futuro ku nos tur ta desea pa Boneiru?


text: Diasabra madruga a drenta informe di cu un dama a presenta cerca un security banda di Don Jacinto informando di un problema di pareha, mesora a dirigi un patruya na e sitio. Na yegada di e patruya por a compronde cu e dama a logra huy di un problema entre e cu su pareha na Monestary Suites. Unda e discusion a escala y a bay over te na agression unda e homber tabata tin e yabi y diripiente e muher a core sali bay y busca ayudo. Polis a papia cu ambos y a purba intermedia pero sin resultado positivo. Na final e dama a haya su pertenencianan y polis a hiba e dama otro caminda pa pasa e anochi.


text:
Coleccion digital
Por medio di digitalisacion, nos fuentenan primario poco na poco ta birando accesibel riba internet.
Den nos database aruba.omeka.net por haya fuentenan primario den forma digital.
Archivo Nacional Aruba ta brinda na e momentonan aki e posibilidad di busca den e sigiuente coleccion:
- Archivo di Commandeurs (1816-1848)
- Archivo di Boy Ecury y famia Ecury (1922-2011)
- Coleccion di potret di Buvo (1975-1998)
- Coleccion audio-visual di Buvo (1974-1990)
- Registracion historia-oral di 7 Schutter di Aruba
- Catalogo di Biblioteca di Archivo Nacional Aruba


text:
ORANJESTAD/DEN HAAG – “E noticianan ta masha preocupante. Nos ta bay manda un carta pa mi colega na Hulanda pa un reaccion”, e minister di Husticia Arubano Andin Bikker ta bisa. E ta bisa cu famia di Mitch Henriquez a acerca nan tocante abuso cerca e Inspeccion Hulandes di Husticia y Seguridad.
Aruba kier sa kico ta berdad di e noticianan Hulandes tocante e denunciantenan den e servicio di inspeccion. Esakinan ta bisa cu a adapta e rapportnan di investigacion bou di influencia di ariba. E shete trahadonan di e servicio di inspeccion ey ta menciona entre otro e rapport di investigacion di 2016 tocante uzo di e asina yama ‘nekklem’ den e caso di Mitch Henriquez. A laga cierto informacion tocante e polisnan envolvi afo, asina e denunciantenan ta bisa.
Henriquez a fayece na 2015 despues di un aresto violente caminda un polis a uza e ‘nekklem’. Famia Henriquez tin añanan caba ta bisa cu ta proteha e polisnan y cu gobierno Hulandes ta duna informacion incorecto.
AVP – e partido di oposicion di mas grandi – ta bisa cu nan ta ‘lamenta masha tanto cu den e caso aki tabatin influencia impropio’. “Pa AVP ta di gran importancia cu ta bini husticia pa Mitch y su famia”, e lider di fraccion Marlon Sneek ta bisa.
Ademas e fraccion ta bisa cu nan kier pa e minister di Husticia Hulandes tene un ‘investigacion profundo’. “Pa asina por drecha e confiansa den husticia.”
Reaccionnan politico na Hulanda
Den Tweede Kamer e politiconan actualmente ta reserva y cauteloso cu pronunciamento, pasobra ainda tin investigacion ta cana tocante di e pregunta si a comete fraude si of no cu e investigacionnan na husticia na Hulanda. Ta CDA y Denk so kier duna un reaccion por escrito riba e caso di Mitch Henriquez actualmente. E pregunta ta: E famia y Aruba por conta riba husticia pa haci investigacion honesto y independiente?
“Lastimamente mi no por garantisa esaki”, e parlamentario Farid Azarkan di e partido Denk ta reacciona. “E noticianan ta mustra cu for di cumbre parce a duna direccion conscientemente. Asina e investigacion por ta tendencioso. Kisas den e debate mas informacion lo bira conoci.
E parlamentario Chris van Dam di CDA ta bisa cu ainda e no por reacciona riba e contenido. “Ainda nos lo haya informacion mas aleu di minister. Mi ta warda esaki.”
E debate no ta plania ainda. Un scenario cu e parlamentarionan ta tene cuenta cune ta cu e minister no a manda tur informacion pa parlamento.


text:
DEN HAAG – E búskeda di gobièrnu di Kòrsou pa invershonista nobo pa refineria Isla te awor no tabatin niun resultado. Pero asta si haña un invershonista nobo, ekspertonan ta duda si pueblo riba e isla lo haña airu mas limpi.
“E refineria ta asina mal mantené ku e ta serka di bash’abou. Pakiko un kompania lo invertí den dje ainda?”, Sven Rusticus di Green Town ta puntra su mes.
Añanan largu a violá derechonan humano na Kòrsou ku e emishon venenoso di e refineria.,segun Tweede Kamer. Den e barionan kaminda e airu sushi ta baha e kasnan a pèrdè koló i riba e hèkinan di heru por mira un reakshon kímiko bèrdè. Diferente habitante a haña enfermedat króniko i anualmente tin asta morto ta kai pa e motibu aki.
Relashon di odio i amor
Bou di pueblo e relashon a bira un di odio i amor ku e hürdó venezolano di e refineria: PdVSA. Pasobra kaminda gobièrnu hopi bia no tabata yuda ku spònsermentu di proyektonan di kultura, pobresa i skol, e refineria sí tabata hasi esaki posibel. P’esei no opstante tur skandal medio-ambiental PdVSA ku orguyo ta usa e lema ‘ku kurason pa komunidat’.
E mandatarionan i ámtenarnan kurasoleño ya pa añanan kaba aparentemente no ta kapas pa aktua kontra PdVSA. Aktualmente tampoko, promé minister Rhuggenaath ta atmití den un entrevista. “Ta posibel ku e gobièrnunan anterior tabatin miedu pa e konsekuenshanan, si e kompania no reakshoná bon riba sierto mantenshon di norma. Pero lo mi no yama esaki poder polítiko.”
“No por konfia e chinesnan i Venezuela no por”
Rusticus ta kere ku polítika na Willemstad tin miedu di un rebelion bou di pueblo. “Pero e bentaha aktual ta ku gobièrnu por bisa ku nan a purba tur sorto di kos. No por konfia e chinesnan i Venezuela no por.”
Huntu ku Green Town Rusticus ta trata shete aña kaba pa konvensé polítika na Willemstad pa sera e refineria i konstruí un siudat kompletamente nobo i duradero. Pero meskos ku gobièrnunan anterior, promé minister Rhuggenaath tampoko no ta mira esaki sosodé: por lo pronto e ke trata di modernisá e refineria i e ta sostené e plannan di GreenTown ‘podisé riba término largu’.
Mantenshon di e normanan medio-ambiental
“Nos meta ta pa kompanianan otro aña bai tene nan mes na e norma aktual”, e promé minister ta bisa ku firmesa. “Nos ta kombersando kaba ku e refineria pa mira ki invershon nan ta bai hasi pa por mantené e normanan. Ta hasi midimentu i ta trein ámtenar. Lo bini mantenshon di norma.”
“Nunka na Kòrsou no tabatin e boluntat di mantené norma”
Meskos ku Rusticus, Arjan Linthorst di Stichting Schoon Milieu (Fundashon Medio Ambiente Limpi) tampoko no ta mira e promesa di promé minister bira realidat. “Nos a hiba masha hopi kaso kaba. Pero mantenshon di norma ta dependé di poder i boluntat. Kòrsou no por: e ta un isla chikí i ora ei ta difísil pa gobièrnu mes ekipá e mantenshon.”
“Pero mester tin e boluntat tambe pa mantenshon i esaki Kòrsou no tabatin nunka”, Linthorst ta bisa. “Pasobra e ekspertisa tékniko por regla den un fregá di wowo ku solamente un petishon chikí na Gobièrnu di Reino.”
Pakiko anto promé minister Rhuggenaath ta kere ku mantenshon di e normanan di medio ambiente bou di su gabinete sí lo logra na 2018? Kisas pasobra e promé minister no tin otro opshon. “Nunka no tabatin un kontratashon públiko”, e ta konta. “Mi no por mira kiko ta e alternativanan, pasobra no tin”, asina Rhuggenaath ta bisa.


text:
Bo ta kla pa CHATA su sena di gala di benefisensia? Ku oradó, invitado speshal, Jandino Asporaat.
Bo ta kla pa CHATA su sena di gala di benefisensia?
Ku oradó, invitado speshal, Jandino Asporaat.
Willemstad, 11 di òktober 2021 – Siman pasá CHATA a anunsiá su promé sena di gala di benefisensia. E sena ta un oportuinidat pa bishitantenan skapa realidat i eksperensiá un anochi ekstravagante. Ku e evento aki, CHATA lo rekoudá fondo pa sigui invertí den proyektonan ku ta benefisioso pa e sektor di turismo i tambe komunidat.
Bishitantenan lo disfrutá di un sena di kuater kurso di nivel haltu na CHATA su miembro, Curaçao Marriott Beach Resort, kompañá pa un variedat di biña, sorspresa i tambe arte na findishi. Sinembargo e entretenimentu prinsipal di e anochi lo ta nada mas i nada menos ku nos propio Jandino Asporaat, entrepreneur, komediante lokal i internashonal, aktor, pruduktor, eskritor i aktor di bos.
Sr. Asporaat semper a keda ku un amor imenso pa Kòrsou i tambe ta kontribuí kontinuamente na e sektor di turismo. E ta un embahador eksitóso di Kórsou i CHATA ta ekstremadamente gadesido pa risibi’é komo e oradò inspirativo na e promé sena di gala di benefisensia di CHATA.
Pues prepará bo mes pa un eksperensia i trato royal durante un anochi ku CHATA, Jandino Asporaat, kuminda sukulento, arte impreshonante i muchu mas. CHATA ta kontentu pa selebrá e anochi aki kubo, pues no lubidá di reserva bo lugá, ya ku nan ta limitá.
Pa mas informashon tokante karchi, bishitá CHATA su paginanan di media sosial o su wepsait www.chata.org.


text:
Softbal
Sta. Rosa Angels ta rally grandi den kuminsamentu di 7 entrada
Sta. Rosa Angels ta rally grandi den kuminsamentu di 7 entrada, mandando 6 kareda kas, pa span e wega ku n’e momentu ei tabata empatá na 7 for di otro. Pichingolo ta keda kòrtiku den nan intento pa pone kos pasa den bòm di 7. E muchanan di Wendley Bernardus ku Gustavo de Jongh ta logra nan nota un kareda pa hasi wega 13-8. E no ta sufisiente pa forsa nada mas. Ku e skore 13-8, Sta. Rosa ta gana e wega.
Un bon públiko tabata presente na Buena Vista ball park pa mira e wega entre e dos rivalnan. E wega bálido pa AA, por a bai ámbos banda. Tantu Sta. Rosa komo Pichingolo a buta preshon pa kosnan sosodé na nan fabor den e wega. Sta. Rosa a habri ku Keesje Van Het Kruys riba piching plate. Pichingolo a asigná Craanberg pa hasié trabou riba picher plate.
Sta. Rosa a sali ku e wega chikí. Esaki ta birando mas i mas e trade mark di e muchanan di pariba. Ku e wega chikí ya den habrida di promé inning, sta. Rosa ta fábrika 3 kareda pa bai ariba 3-0. Pichingolo sinembargo ta reakshoná fuerte bek den e mesun bòm di promé inning, mandando 4 kas pa buta kos na nan fabor hasiendo e wega 4-3. Un home run di Julise Koffy a yuda en grande. E ofensiva di Pichingolo ta duna nan picher un tiki mas espasio pa traha ora ku den bòm di dos inning nan añadí 1 kareda mas pa hasi wega 5-3.
Janiska Franklin ta drenta wega na lugá di v/h Kruys i ta haña enkargo pa wanta wega. E hóben ta logra Sali for di un djèm pisa ku mínimo di daño. Sta. Rosa ta nota 1 den habrida di 3 inning pa kòrtá bentaha. Ku e wega 5-4 na fabor di Pichingolo, Sta. Rosa ta forsa bara den habrida di kinto inning, notando dos pa kue bentaha pa di dos biaha den e wega. Ku e skore 6-5 na fabor di Sta. Rosa, Pichingolo ta nota 1 den bòm di kinto inning pa hasi pareu, 6-6. Neiska ta tambaleá i coach coach Djuni Balentin a trese Leonella Elizabeth pa forsa kos.
Ku time limit primiendo, Sta. Rosa ta fleta un kareda den habrida di sexto inning pa hasi wega 7-6. Nella ta picha fuerte i skerpi pa saka logra e dos out. Ku koredó na segunda base, Nela ta poncha e
Chantal Nepomuceno. E bala ta bai laga e kècher Lishanty Guillermo i den su husel pa piki e bala banda di fence i tira pa primera, e bala ta bai resultá den right field. E kareda ta skore for di segunda i e wega ta empatá 7-7.
Ku e wega empatá den bòm di 6 inning, Nella ta pèrta brasa i Sali for di e inning pa via di ponche. Ku e time limit ya vensí, chif umpire ta ordená e 7 inning bira èkstra inning ku e tie break rule. Pichingolo ta manda Arnalda Margarita pa wanta e wega riba 7, buskando manera pa sera e inning i posiblemente laga Sta. Rosa den tereno. Kosnan ta kana otro, ora ku Sta. Rosa rally grandi i manda 6 kas pa hasi wega 13-7. Ku e wega ya riba eis, Pichingolo ta fleta u kareda den bòm di 7 pa totalisa 8. Ku e skore 13-8, e di tres out ta kai i Sta. Rosa ta bai ku e viktoria.
Relato i Potret: Anthony Guillermo


text:
Aruba lo participa cu 4 hoben den programa di Football for Friendship World
ORANJESTAD, Aruba - 27 di november 2020: Aruba lo participa den e programa di Football for Friendship (F4F) World. Arubaanse Voetball Bond (AVB) tambe ta forma particular di e programs aki. E programa aki lo cuminsa dia 27 di november te 10 di december.
E participantenan lo participa den e programa cu ta online y na mes momento ta educacional. Aruba ta conta cu cuater representante. Dyane Wiersma, Women's Football Coordinator di AVB, a splica cue participantenan mester tin 12 aña. E participantenan ta Sundari v/d Linden ta hunga p'e team di Estrella y lo ta den e categoria hungado, Dyon Kelly lo participa den e categoria hungado, Jaydonn Nicolaas kende lo participa den e categoria di reportero hoben y por ultimo tin Gionne Davelaar kende lo ta representante di coach hoben y tin diesseis aña.
Meta di e programa aki ta pa promove movecion, unda cu e muchanan ta bezig mas saludabel. Tambe e ta un unidad pa diferente mucha y cultura pa por traha hunto y logra algo. Pa por a participa, e participantenan mester a aplica y a scoge e cuater hobennan aki. Online ta bay tin un wega y ta designa specialmente p’e programa aki. E programa aki ta den exterior, pero door di e pandemia easy no ta e caso. A diseña un wega completamente virtual y e muchanan lo hunga contra otro den diferente ekipo, cual di antemano a asigna e ekipo.
Esunnan cu logra gana, lo pasa pa otro aña y haya otro tarea. Manera Chiqui a gana dos aña consecutivo y e lo por haya mas tarea. Dia 23 di november e muchanan a haya e wega online, unda cu nan mester a log in y yena nan informacion. E siguiente stap p’e muchanan ta cu dianan 27 y 28 di november lo bay tin un cursonan online, weganan online cu nan ta bay hunga contra otro. E siguiente siman, diana 5 y 6 di december, lo tin un biaha mas weganan online pero tambe cursonan cu tin di sigui.
Na final mester entrega un tarea creativo cual nan a haya rekesito- y criterianan pa por finaliza e proyecto. Despues lo mira ken ta sali ganado di e proyecto aki. ALgo cu cada participante a haci ta crea nan mesun pagina di Facebook. P’esey tanto AVB como Wiersma ta urgi tur hende pa apoya e hobennan, unda cu via e Facebook di AVB lo comparti e paginanan di e participantenan aki.


text: KRALENDIJK – Trabou pa drecha Kaya Carlos A. Nicolaas ta bai den bon direkshon. Esaki Martijn Zwiers a bisa Radio Live 99.9 FM. El a bisa; apesar ku den prinsipio trabou a kana poko stanká, awor nan ta riba un bon spit pa terminá e trabou na e kaya, ku ta pasa banda di NAPA OUTO PARTS. “E krusada di Kaya Carlos A. Nicolaas i Kaya Gobernador N. Debrot, tabata e área ku a tuma mas tempu di loke tabata planiá. E parti ei a pasa, i awor ta momentu pa konsentrá riba Kaya Carlos A. Nicolaas. Na e krusada menshoná mester a atendé ku entre otro kabel di koriente, pipa di awa i e parti di pasada di awa, momentu ku áwaseru kai. Tur esakinan a pèrkurá pa hopi dia di trabou. Pa loke ta trata Kaya Carlos A. Nicolaas e proseso ta hopi mas fásil den komparashon ku e krusada menshoná, loke ta hasi e trabou bai mas rápido. Na e área di e krusada T ku ántes tabata Y, gran parti di e asera ta bira awor di klenku. Aktualmente nos ta trahando riba 4 proyekto na mes momentu i e trabounan ta bai bon. Tin plania pa terminá 2 di 4 trabou di drecha kaminda pa 11 di desèmber. Na luna di Yanüari 2021 ta kontinuá. Si tur kos kana bon pa 11 di desèmber outo por usa e kaminda di Kaya Carlos A. Nicolaas. Tin sufisiente trahadó aktualmente riba diferente trabou, pues e spit ta bai den bon direkshon”, Martijn Zwers a bisa. Tambe el a menshoná i pidi outomobilistanan pa trafiká ku ménos velosidat posibel den e área nan di trabou. Tin diferente hende ta trahando tin bia nan por ta hopi serka di e rant di kaminda. Ku bon koperashon di nos tur, trabounan ta bai hopi bon.


text:
Hulanda ta opsekiá yudansa di emergensia na Haïti. Zr.Ms. Holland ta na kaminda pa e pais ku djasabra a keda afektá pa un teremoto pisá. E barku di Marina na Kòrsou a keda kargá ku entre otro alimento, awa i provishon di ouksilio. Na bordo tin tambe un helikòpter NH90, botonan rápido i un ekipo di por lo menos 22 militar èkstra. Ta trata di Marinir i Soldánan Genio di Ehérsito.
E militarnan tin un kantidat di boto di rùber na nan disposishon. Ku esakinan entre otro e personal sivil médiko internashonal ta keda hibá na e partinan mas profundamente afektá di Haïti. E militarnan ta atendé mas tantu ku distribushon di alimento, provishon di ouksilio i material médiko. Tambe nan ta analisá i stipulá e daño, pa asina tin mas klaridat kiko ta nesesario pa duna na yudansa einan. Hulanda ta traha hopi estrecho ku Union Europeo, Reino Uní i Estado Unidos. E Ministerio di Relashonnan di Eksterior i Union Europeo ta finansiá e ubikashon di e barku di Marina. Relashonnan di Eksterior tin pa esei e presupuesto humanitario. E yudansa di emergensia militar ta bina ademas di e yudansa finansiero ku Hulanda ya antes a pone disponibel, na entre otro Krus Korá i organisashonnan di Nashonnan Uní.
Morto i heridonan
Na Haïti e kantidat di mortonan entretantu a subi te mas ku 2.100. Sigun kalkulashonnan tin alrededor di 10.000 herido. Mas ku 135.000 edifisio a sufri daño of a keda destruí. Ta trata di bibiendanan, hospitalnan i skolnan. Kuido Médiko i awa limpi pa bebe ta skars, loke por hiba na brote na gran eskala di kólera.
Tripulashon di 75 miembro
Komandante di Forsanan Naval den Region Karibe ta dirigí e esfuerso militar di e yudansa di emergensia. E barku di patruya en prinsipio ta keda desplegá pa 2 siman. Na bordo di Zr.Ms. Holland, tin ademas di e ekipo di yudansa, un tripulashon di mas o menos 75 miembro i algun marechosé/Polis Militar. Zr.Ms. Holland desde Mei 2021 ta den Region Karibe, entre otro pa lucha kontra droga.


text:
Brindando e votado sosten pa tuma un decision educa
Stichting Fuente ta presenta un herment-digital pa votado di Aruba, e proyecto Stemwijzer ta bek cu un sistema hopi sofistica den guia di voto. Varios partner y compania local cu ta kere den e movimento imparcial democratico aki ta sostene Votaruba.org cu e fin pa e votado Rubiano por haci un voto bon informa y trece adelanto den nos manera di vota a base di emocion of vota di forma partidista. E herment aki lo ta disponible entrante 9 di Juni riba website votaruba.org.Kico ta Votaruba.org?Siguiente eleccion na Aruba lo tuma lugar riba 25 di Juni, 2021. Den e contexto aki, un Stemwijzer electoral a wordo desaroya, esta votaruba.org. Esaki ta un sosten brinda na e votado na caminda pa eleccion. Votaruba.org ta un herment digital cual despues di contesta algun proposicion, ta mustra e usuario cual partido ta identifica mas cu ne basa ariba ideologia. Den e resultadonan, e usuario por orienta su mes mas extensivo riba e posicionnan di tur partido y revisa tur otro informacion.
E Proyecto di Stemwijzer, votaruba.org, ta un colaboracion entre stichting Fuente y ProDemos. Fuente ta un colectivo di studiantenan Arubiano y hobennan profesional cu ta biba na Hulanda, pero ainda ta carga un amor grandi pa nan isla. ProDemos ta e desaroyador di e Stemwijzer na Hulanda y ta traha cu organisacionan rond di mundo. ProDemos ta un fundacion independiente, 100% confidencial y neutral, cu e meta pa informa hende y involucra nan den e proceso democratico, na unda privacidad di votador ta wordo salvaguardia. E relacion di cooperacion ta basa riba compromiso di miembronan di Fuente riba un base boluntario, hunto cu e infrastructura digital y expertisio di ProDemos.Cuater aña atras e prome Stemwijzer pa Aruba a wordo desaroya. Na 2017, tur partido politico Arubano a provee informacion y ultimamente e Stemwijzer digital a wordo uza mas cu 11,000 biaha [e cantidad di personanan cualifica pa vota den e ultimo eleccionnan na Aruba tabata 70,000]. Durante ultimo eleccionnan, nos a mira con hendenan pa prome biaha a cuminsa discuti nan diferencianan abiertamente den posicionnan entre partidonan politico.
Pa Stichting Fuente y votaruba.org, esaki ta locual ta mas importante. Nos ta invita tur persona cu derecho di voto na Aruba pa haci uzo di votaruba.org y conose cual ta e partido cu ta comparti e mesun opinion cubo ariba asuntonan di importancia pa nos pais. Ora cu completa e encuesta bo lo ricibi resultado di e 3 partidonan cu tin mas en comun cu bo punto di bista. E posicion mas halto riba e lista ta e partido cu tin mas similaridad den respuesta. Votaruba.org ta solamente un parti di un decision conciente durante e eleccion.
Por fabor consulta e programanan politico, debate y otro fuente di informacion pa haña un bista completo di tur e posicionnan di e partidonan politico. Bishita tambe nos FAQ-area pa ricibi mas respuesta na preguntanan cu nos ta ricibi frequentemente atraves di votaruba.org


text:
Showing all 2 results
Ortografia di Papiamentu – Buki di Instrukshon$ 13,74 O.B Excl.
Fls 25.01
Ortografia ta un kombenio pa skirbi un idioma na sierto manera. Esaki ta pa logra ku tur hende ta skirbi e idioma meskos, pa asina fasilitá lesamentu i skribimentu di e idioma.
Ortografia i Lista di palabra Papiamentu Buki di Oro$ 16,49 O.B Excl.
Fls 30.01
Ortografia i Lista di palabra Papiamentu ta un buki ku ta ofresé reglanan ofisial di nos ortografia, siguí pa un lista básiko ku ta kontené un kantidat di palabra di uso general na papiamentu. A duna e buki akí un nòmber di kariño, esta Buki di oro. Esaki ta djis pa indiká e balor altu ku idioma papiamentu tin pa nos tur komo idioma di uso general. E reglanan di ortografia i e lista i palabra tin ku aportá na uniformidat ora ta trata skirbimentu di papiamentu na benefisio di tur esnan ku ke lesa papiamentu fásilmente i skirbié na un manera korekto. E buki ta pa tur siudadano en general i partikularmente pa funshonario públiko, profeshonal, dosente i studiante i pa skol.


text:
ORANJESTAD, 02 october 2020
Segun resumen di awe por tuma nota cu 79 persona mas a recupera, tin 40 caso nobo di Covid-19, nan tur ta residente, (27% "positivity rate"). E total di casonan activo a baha cu 42 persona y ta na 602 awe, total di testnan haci ta 298, testnan haci bou di residentenan na laboratorio di hospital ta 152 y total di caso di fayecimento relata na Covid-19 a aumenta na 30, condolencia y forza na famianan.
Hospital ta informa cu tin un total di 33 persona interna di cual 9 ta den cuido intensivo y 24 ta isola riba piso general.
Ban sigui cuida, Aruba ta conta cubo!


text:
Si tin neishi di shoco riba bo tereno, yama Parke Arikok 585-1234
#LOCAL Shoconan di Aruba ta criticamente na peliger di extincion. 22 persona di diferente departamento di gobierno a keda certifica manera 'Shoco Conservation Masters' manera resultado di nan trabao riba veld y educacion/training riba e conservacion y maneho cientifico di shoconan.Por lesa mas den siguiente edicion di nos corant Bon Dia Aruba mañan.
Posted by Bon Dia Aruba on Friday, February 23, 2018
Recientemente a bin algun expertonan internacional pa yuda Aruba cu e parti di conservacion di nos shoconan. A wordo constata ultimamente cu e shoconan di Aruba ta criticamente den peliger di extincion y ta spera cu no ta laat pa conserva e especie di shoco aki cu aparentemente mester haya su mesun status di especie.
Gian Nunes, Research & Conservation manager na Parke Nacional Arikok ta bisa Bon Dia cu e shoco di Aruba ta criticamente den peliger di extincion. Tin hopi construccion na Aruba y hopi desaroyo cual ta causando e habitatanan di e shoco ta birando hopi limita. Cu consecuencia awor nan ta buscando unda cu nan por pa traha neishi y sigui reproduci. “Pa motibo cu tin asina tiki luga aworaki, e cantidad di shoco a bay atras masha hopi mes. Den 1999 nan a haci un estudio unda nan a wak cu tin menos cu 200 pareha di shoco riba nos isla, y eigenlijk mester mas cu 200 pareha di shoco pa e ta un populacion saludabel. Y esey ta casi 20 aña pasa caba,” sr. Nunes ta bisa.
Project director di Global Owl David Johnson hunto cu Prof. Martha Desmond di departamento di pisca, Wildlife & Conservation Ecology Department of the New Mexico State University den coordinacion cu Parke Nacional y Aruba Birdlife Conservation a bini hunto pa inicia e proceso di conservacion. Despues di algun dia pisa di training cu lo sigui desaroya na largo plaso, 22 persona a keda certifica manera shoco conservation masters manera resultado di nan trabao riba veld y educacion/training riba e conservacion y maneho cientifico di shoconan.
Especie di shoco totalmente diferente
Nos tin un tipo di shoco na Aruba cual ta e burrowing owl, na Hulandes e ta holen uil cu ta un tipo di shoco cu ta biba bao tera. Hopi hende ta considera e shoco cu nos tin akinan manera un sub-especie di e burrowing owl. “Pero loke nos ta siñando aworaki ta cu e shoco aki ta completamente diferente y unico pa Aruba”, segun sr. Nunes.
Den 2017 Aruba Birdlife Conservation a haya un donacion por medio di un campaña di Shoco Beer, un compania cu a caba di cuminsa na Aruba pa importa cerbes for di Merca. Nan a duna un donacion di 10 mil dollar na Aruba Birdlife Conservation cu a bin cu e idea pa duna esaki na Parke Nacional Arikok, pa por cuminsa cu un programa pa conserva shoco. E tipo di shoco aki cu aparentemente tin na Aruba so ta den peliger di extincion manera tur otro burrowing owls rond mundo. Pa motibo cu esun di nos ta un tipo special y e cantidad ta hopi tiki, e ta categorisa awor manera criticamente den peliger di extincion.
Programa di conservacion
Sr. Nunes ta splica nos cu yudansa di expertonan di Merca riba burrowing owls pa casi un aña caba nan ta siñando tur cos riba loke ta trata conservacion. E aña aki Parke Nacional pues a set un programa pa un tayer di shoco cu e donacion cu nan a haya anto invita diferente departamento di gobierno manera DOW, Veterinaire Dienst, DNM , Aruba Airport Authority y hopi mas. Riba tereno di aeropuerto por ehempel tin hopi shoco, anto tin construccion andando pues mester a bin cu un solucion de inmediato. “Mester purba salba cada un shoco na Aruba pa scapa e parha hopi special cu nos tin akinan. Dos famia di shoco a wordo realoca for di tereno di aeropuerto pa parke nacional arikok, pero ainda tin mas eynan. Esunnan cu a wordo transporta pa parke nacional ta bon cuida eynan y aki un luna por laga nan los bek den naturalesa y repopula na parke nacional. Ultimamente parke nacional a cuminsa ricibi mas yamada tambe di diferente ciudadano cu ta topa cu neishi di shoconan cu ta exponi y ta den peliger. Pues por meld na parke nacional cu awor sigur tin un miho strategia pa atende cu esaki.
Motibonan pa caida di shoco
E tayer tabata cinco dia en total y tabata planea pa 8 ora pa dia, pero tin par di dia el a bay 10/12 ora cu henter e grupo den klas na Universidad di Aruba of den veld. “Nos a traha diferente soft release sites unda nos por transporta y realoca shoco for di areanan di peliger y trece nan Parke Arikok unda nan tin un chens mas grandi pa sobrevivi. Nos a siña tur cos tocante nan ecologia, nan habitat, e diferente strategianan cu nos tin pa conservacion y peligernan cu ta e motibo dicon nan cantidadnan ta bayendo abao.”
Sr. Nunes ta splica nos cu destruccion di habitat of bestianan invasivo ta peligernan pa e shoconan aki, anto e boa no ta e unico problema/motibo mas grandi. Sr. Nunes: “Nos tin hopi añanan caba cu cachonan y pushinan ta cana rond den mondi. E bestianan aki ta come hopi di nos parha y haci destruccion na nos naturalesa anto tur esaki hunto ta causando cu e shoco ta bayendo atras.” Na Aruba nos tin custumber tambe cu nos ta spray veneno rond di nos cas, den nos cura, pa mata tur e bestianan chikito cu ta cana rond. Anto ta netamente e bestianan aki ta loke e shoco gusta come. Tin hopi diferente menasa pa e shoco pues awor ta registrando tur esaki pa asina busca un solucion pa tur e diferente menasanan y minimalisa e impacto cu nan tin riba e shoconan. Den un siguiente edicion nos lo toca riba kico tur e expertonan a bin haci na Aruba, kico nan a constata anto con e cooperacion ta bay sigui den futuro pa mas trabaonan cu mester wordo haci.


text:
Ceramento Di SVb Durante Dianan Di Fiesta
Banco di Seguro Social Aruba SVb ta anuncia cu en conexion cu celebracion di Pasco y Aña Nobo, tur su oficinanan lo ta cera pa publico riba e siguiente dianan:
- Diaranson 24 december 2014
- Diahuebs 25 december 2014
- Diabierna 26 december 2014
- Diamars merdia 30 december 2014 desde 12:00
- Diaranson 31 december 2014
- Diahuebs 1 januari 2015
- Diabierna 2 januari 2015
Notificacion di AO (meld ziek) mediante 527-2782 riba e dianan aki ta limita pa e orarionan entre 7:00 am te cu 11:00 am. Dialuna 5 januari tur oficina di SVb ta habri na e orario normal atrobe.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.


text:
Diasabra ultimo dia 9 di october 2021 un total di 937 persona for di un total di 595 famia cu ta den bijstand, cu ta bay scol regular durante dia pa e aña escolar 2021/2022 y cu a cumpli cu tur rekisito prome cu 17 di september 2021, a ricibi un ayudo financiero extra. For di e total di 937 persona cu e aña aki a ricibi un ayudo financiero extra, 207 persona ta di e districto di San Nicolas, 193 di Savaneta, 168 di Oranjestad, 131 di Noord, 128 di Sta. Cruz y 110 for di e districto di Paradera.
E famianan cu no a cumpli
Te cu diabierna ultimo dia 8 di october 2021 tabata tin un total di 259 famia cu no a cumpli cu e Formulario di Scol 2021/2022 pues e bijstand nan aki a keda blokia diasabra 9 di october 2021. Riba dialuna 11 di october 2021 un total di 133 “opheffing” a wordo duna, esaki kiermen cu e famianan aki a haya e posibilidad di bay cobra nan bijstand ayera diamars 12 di october 2021. E resto di famianan cu no a cumpli cu e rekisitonan necesario, ainda ta acudiendo na nos oficina nan pa regla y duna cuenta di esaki. Ademas di esunnan cu no a cumpli, tambe tin un total di 41 famia di cual 47 persona ta bay scol regular durante dia pa e aña escolar 2021/2022, cu a entrega e Formulario di Scol laat y pues lamentablemente a perde e derecho di ricibi e ayudo financiero extra 2021/2022.
Ley di bijstand
Departamento di Asunto Social (DAS) kier un biaha mas pone enfasis cu e proceso di bijstand ta traha a base di ley y tur calculacion ta regla den ley. Cada documento manera di entre otro Voogdijraad, DPL, Medwork, Formulario di Scol etc., ta mara den ley y tanten cu e cliente no cumpli cu nan, e bijstand no por wordo paga. Asina por sigui menciona mas rekisito y deber cu mester cumpli cu nan manera entre otro avisa DAS su seccion di bijstand inmediatamente na momento cu bini cambio de entre otro entrada di famia, grandura di famia, cambio di adres, cambio di scol, ora di bay den exterior, ora di divorcio, ora cu un miembro di famia wordo deteni of fayece y por ultimo, si e cobrado di bijstand ta capacita pa traha y e haya un trabou.
Responsabilidad
DAS e aña aki un biaha mas a haci su maximo esfuerso pa informa tur cliente di bijstand di e ayudo financiero extra pero na su turno e clientenan tambe mester asumi nan responsabilidad, pa asina evita cualkier inconveniencia. P’esey DAS kier sigui recorda tur su clientenan di bijstand, pa semper cumpli cu tur e responsabilidad cu bijstand ta trece cu ne y alabes informa seccion di bijstand cualkier cambio cu por tin influencia riba e bijstand, esaki pa evita cualkier inconveniencia na momento di cobra.
Final
Actualmente seccion di bijstand tin un fluho hopi grandi di yamadanan telefonico y clientenan cu ta bini personalmente, p’esey ta recomenda pa tambe purba haci uzo di e servicio di e-mail di seccion bijstand cu ta bijstand@dsz.gov.aw. Tambe por ta super practico pa ‘like’ DAS su pagina di facebook “Departamento di Asunto Social” pa keda bon informa.


text:
Detenshon en konekshon ku violashon di Dekreto Ministerial no. 28/2020.
KOMUNIKADO DI PRENSA 134 / 2020
1 aprel 2020
Detenshon en konekshon ku violashon di Dekreto Ministerial no. 28/2020.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djarason 1 di aprel 2020 alrededor di 01.10’or, polis a detené e hòmber sospechoso
V.J.M. di 21 aña di edat nasé na Kòrsou.
E hòmber aki ta wòrdu sospecha di violashon di artikulo 4 di Dekreto Ministerial
28/2020, ku ta prohibishon di ta riba kaminda públiko entre 21.00 or i 06.00 or.
Detenshon di e sospechoso aki a tuma lugá den kaya Tamburero.
E sospechoso V.J.M. a keda presentá dilanti di un fiskal ouksiliar.


text:
ORANJESTAD, Aruba - Updated 27 di maart 2020 Tin un audio ta circula cu lo tin 40 caso di corona virus confirma na Aruba. Esaki ta falso. Gobierno di Aruba den tur transparencia ta informa comunidad dos biaha pa dia di e desaroyo. Tambe e audio ta bisa cu lo tin scarsedad di producto. Tambe ta falso. Nan ta djis pone bo bay malgasta placa cumprando yen di cos cu bo no mester. No tin scarsedad y ta pidi tur hende pa no malgasta placa na cosnan no necesario. No cay den trampa.
Updated 27 di maart 2020 2:00 PM
No ta berdad cuminda ta caba, falso, no tin motibo pa preocupa, tin suficiente y mas container a caba di yega.
Update: 27 maart 2020 6:06PM
Esaki tambe ta falso.


text:
Despues di un proceso di formacion di gobierno cu a cuminza parce e proceso ‘normal’ Hulandes di mas di seis luna pa yega na un coalicion, awor ainda no a yega un fin na e falta di claridad riba un cantidad di asunto clave. Nos tin un gobierno nobo cu inmediatamente a haya critica pasobra un parti importante di e gabinete no t’ey pa traha. Esey di un banda ta facil pa splica; si tin un compromiso cu Reino pa bay Nacionnan Uni, ta esey ta loke nos Promer Ministro mester haci. Otro cos ta cu simultaneamente e vice promer ministro tambe ta ausente, loke no tin logica. Argumento cu mester bay cu vacacion pa tuma un ‘rosea’ promer cu trabao ministerial cuminza, no ta parce tanto al caso.
Pero esey no ta e aspectonan cu realmente ta marca e situacion den cual nos ta actualmente. Tur gobierno den nan inicio tin nan momentonan ‘akward’ na inicio, esey no ta esencial. Sin embargo, ta keda varios asunto cu si ta yama nos atencion y preocupacion. Diabierna pasa a cay e decision den Conseho di Ministro di Reino cu Aruba no ta haya e siguiente transaccion di placa di subsidio di liquidez, y a menciona varios asunto den e decision di e Conseho cu ta relaciona cu e decision ey. Di su banda gobierno di Aruba a enfoca riba e asunto di e 60 miyon florin di austerisacion den gasto di AZV cu mester a tuma luigar, unda a laga Hulanda sa cu Aruba no lo bay cumpli cu esaki. E impresion duna ta cu ta esaki tabata e trasfondo di e decision di e Conseho di Ministro. Sin embargo, tirando un vista riba e ‘Besluitenlijst’ di Gobierno di Reino di siman pasa, no ta menciona e asunto di AZV. Loke si ta menciona ta entre otro e asunto di e plan pa reforma di e aparato gubernamental (BVP), cu no a haya ehecucion manera tabata palabra. Concretamente no tabata trata solamente di limitacion di gasto total manera e acuerdo tabata menciona, pero lo tabata normal cu a haci avance tambe cu e cambionan structural cu ta necesario pa logra mehora un situacion faborable mas a largo plazo. Manera nos mes por a nota, no tin nada cu ta mustra riba un adelanto den e situacion ey.
Ademas esaki no ta e unico punto di preocupacion, cu lo mester ta di preocupacion na nos banda tambe. Den e documento acompañante di e besluitenlijst di Conseho di Ministro di Reino ta duna mas informacion tocante e trasfondo di e pensamento Hulandes a base di cual ta yega na e paro momentaneo di e ayudo financiero. Ta considera cu Aruba pa basta tempo caba tin un structura economico vulnerable unda su economia apenas a crece den ultimo 10 aña. E situacion di Covid-19 a bin empeora solamente e situacion ey. Ta recorda cu na 2019 caba e debe publico tabata na 84% di nos GDP, loke ta leu riba e limite critico di 55% cu IMF ta recomenda, y pa fin di 2021 esaki lo ta na 130,3%. Y e preocupacion ta cu e fecha pa dicidi si Aruba lo haya posibilidad pa refinancia e prestamo Hulandes bao condicion faborable ta na april 2022, y cu e evaluacion mester cuminza 6 luna antes…, cu ta awor… Y ta enfatiza cu no ta trata di e riesgonan financiero riba nan mes, pero e hecho cu no ta trahando riba e reformanan necesario pa garantiza un situacion mas stabil. Segun nos gobierno pasobra nan tabatin otro problema pa atende, e proceso di consulta pa forma gobierno, pero esey ta resultando mas y mas loke nos tabata argumenta caba: un ‘delayed tactics’, tactica di retrasa decisionnan importante, cu e argumento cu no tin tempo pa esey pasobra mester a papia cu ‘cacho y pushi’ den un proceso di consulta nunca visto na Aruba. Mester reconoce cu un consulta amplio tin su beneficionan tambe. Ningun hende lo por bisa despues cu no a scucha tur organisacion di algun peso, y gobierno no por bisa hamas cu nan no tabata na altura di e situacion den tur aspecto. E pregunta cu ta surgi awor ta esaki: a forma gobierno a base di ideanan superficial, si ta awor no mas e ministronan ta bay duna contenido na nan maneho? O tin un maneho pero no ta divulga esey ainda, o no tin un maneho ainda y ta bay tuma mas cu un luna pa divulga un plan di gobernacion…? Di dos cos ta un so ta berdad.
Nos por a ripara caba den ultimo lunanan cu nos mandatarionan no ta ni toca e temanan cu ta poni den e ‘Uitvoeringsagenda’ como algo cu a palabra caba, di ambos banda. E preocupacion Hulandes lo ta cu, mientras mester cuminza papia di con ta bay sigui a mas largo plazo, e tacticanan di retraso ta haci cu no tin ningun claridad riba e medidanan, banda esunnan meramente financiero, pa crea un base mas solido socio-economico pa despues. E problema ta keda cu e trasfondo di ‘delay tactics’ ta e temor electoral, cu ta haci cu no ta ni papia mes di e cosnan impopular cu mester sucede. Y ta net esey e Hulandesnan no tin problema cune, al contrario. En todo caso, e tempo pa keda pospone a parce di a caba.


text:
News
Nicole Hoevertsz ta papia riba e importancia di e bishita di Odesur
Secretaria General di COA, Nicole Hoevertsz ta papia riba e meta y importancia di e bishita di Odesur na Aruba. Tambe Sra. Hoevertsz a papia riba e participacion activo di nos federacionnan deportivo na e seminario aki.
Secretaria General di COA, Nicole Hoevertsz ta papia riba e meta y importancia di e bishita di Odesur na Aruba. Tambe Sra. Hoevertsz a papia riba e participacion activo di nos federacionnan deportivo na e seminario aki. #coa
Posted by Comite Olimpico Arubano on Tuesday, May 21, 2019


text:
Comper - Un titulo cu ta wordo husa entre un persona su mayornan y su padrino. Mi padrino ta mi tata y mi mama su comper.
Cosecha (cosechá) - E proceso di colecta y warda e productonan di matanan for di e planashon. E maishinan ta na bandera caba, aki un par di siman nos por cosecha. English: Harvesting
Cosecha (Cosécha) - Producto di plantashon; Mi ta kere cu e anja aki si nos ta bai tin un bon cosecha English: Harvest
Culio - Nervioso. English: Cold feet
Cuña - Ruman muhe di un persona su casa. English: Sister in law
Cunucu - Un tereno priva cu ta wordo husa pa planta. English: Field


text:
Sasaki/Bubali: Diabierna algo pasa di 7’or y mey di anochi, polis y ambulance ta wordo pidi cu urgencia na e crusada dilanti di Superfood Plaza pa motibo cu un auto a caba di alcansa un turista.
Na yegada enberdad nan ta topa cu e turista seriamente herida, cu un brasa mal kibra, cu sla na cabes y tambe basta raska na curpa. Despues cu personal di ambulance a trat’e na e sitio a transport’e cu hopi urgencia pa hospital. Unda slachtoffer hulp mester a presenta pa atende cu e famia.
Durante e impactofuerte, e turista probablemente lo cay riba e hood di e auto y asina lo a kibra e windshield di e auto, un Kia Picanto Shinishi maneha pa un dama.
Polis di trafico a keda pa basta rato na e sitio y a pidi pa presencia di polisnan technico pa yuda den e investigacion.


text:
Partisipashon di Kòrsou na EXPO Guajira 2021
Partisipashon di Kòrsou na EXPO Guajira 2021
Geplaatst op 26 September 2021 dor di Ministerio Desaroyo Ekonómiko
WILLEMSTAD – Ministerio di Desaroyo Ekonómiko (MEO) huntu ku Kámara di Komèrsio i Ofisina di Turismo di Kòrsou – den nan afan pa mobilisá mas komèrsio entre Kòrsou i Colombia – ta organisá un mishon komersial virtual pa partisipá na e di 20 edishon di EXPO Guajira 2021. Esaki lo tuma lugá 19 di novèmber 2021 próksimo na Riohacha, La Guajira, Colombia.
Durante di e último añanan MEO a bin ta traha duru pa establesé kontaktonan ekonómiko duradero i sólido ku paisnan den region i mas ku klaro ta traha duru pa por mantené i reforsá e lasonan aki kontinuamente. Aktualmente tin un Memorandum di Entendimiento entre Kòrsou i Colombia ku e fin pa entrekambiá informashon i stimulá komèrsio (importashon i eskportashon) entre e dos paisnan. MEO i partnernan ta buskando konstantemente oportunidatnan pa nos empresarionan por eskpandé nan merkado dor di partisipá na Ferianan Komersial manera EXPO Guajira 2021.
EXPO Guajira ta un plataforma kreá i guiá pa Kámara di Komèrsio di La Guajira for di aña 2000. E evento akí ta keda organisá anualmente na Riohacha. Meta prinsipal di e feria akí ta pa hasi visibel e potensial di e teritorio via di empresarionan inovador. Durante di e evento akí por spera un total di mas di 120 empresario di diferente sektor ekonómiko, kaminda ku nan lo bai promové nan produkto- i servisionan. E enfoke durante di e mishon komersial virtual pa Colombia lo ta riba empresanan den sektornan manera: Turismo, Agrikultura, Produkshon i Komèrsio.
Pa partisipá por registrá pa e sektor deseá te ku djabièrnè 1 di òktober próksimo. Pa mas informashon tokante e mishon akí por tuma kontakto ku representantenan di MEO (Sektor di Kooperashon Ekonómiko ku Eksterior):
- Nzinga Waandels via nzinga.waandels@gobiernu.cw òf yama 462-1444, ekst. 148.
- Gersley Gijsbertha via gersley.gijsbertha@gobiernu.cw òf yama 462-1444, ekst. 141.


text:
Geplaatst op 24 September 2020 dor di Ministerio Enseñansa, Siensia, Kultura & Deporte
WILLEMSTAD – Siman di kultura ta aserkando i tur aña nos komunidat a kustumbrá di selebrá esaki en grande pa medio di diferente aktividatnan kultural rònt Kòrsou. COVID-19 a kambia hopi kos rondó di nos, inkluso algun di nos kustumbernan. E aña aki por ehèmpel, Gobièrnu di Kòrsou mester a bin ku maneranan alternativo pa tòg nos selebrá i reflekshoná riba nos kultura i e impakto ku esaki tin riba desaroyo di nos mes komo ser humano, pero tambe riba adelanto di nos pais.
Siman di kultura e aña akí ta karga e tema “Reflekshon Kultural” i lo tuma lugá for di djadumingu 27 di sèptèmber te ku djasabra 10 di òktober próksimo. E reflekshon kultural ku Gobièrnu di Kòrsou ta deseá di alkansá ku e tema akí ta inkluí entre otro stimulashon di mas konsiensia kultural serka nos pueblo, motivashon di nos hendenan pa eksplorá i brasa nos herensia den su sentido mas amplio i traha riba fortifikashon di nos nashon i identidat kreando un pueblo konsiente i orguyoso di su kultura.
Durante e siman di kultura, Gobièrnu ta hasi un yamada na pueblo pa enfoká riba preguntanan manera, “Kiko kultura ta nifiká p’ami?”, “Di ki forma ami ta biba mi kultura?” i “kiko kultura por nifiká pa mi pais?”. Ku esakinan den mente, Gobièrnu a duna e siman aki e lema di “Komprondé, konektá i kosechá”. Mirando adaptashonnan ku mester a tuma lugá den kuadro di COVID-19, e aktividatnan di e aña aki lo sosodé primordialmente via di kanalnan digital, medionan sosial i tambe televishon.
E echo ku e aña aki nos pais ta kumpli 10 aña komo pais outónomo den Reino Hulandes, ta agregá un èkstra toke na e reflekshon kultural ku nos kada un lo mester hasi. Poniendo un asento èkstra riba unda nos ta awe komo individual i komo pais, i dunando realse na e desaroyo kultural i personal ku ainda mester sosodé pa nos por yega kaminda nos ta deseá.
Gobièrnu di Kòrsou debidamente lo sigui informá tokante e diferente aktividatnan ku lo tuma lugá durante di e siman di reflekshon kultural i di ki forma pueblo por partisipá i interkambiá puntonan di bista, historia, konosementu, eksperensia, talento i kreatividat.
For di awor, Gobièrnu ta hasi un yamada na tur famia, bario, skolnan rònt Kòrsou, radio emisora i kanalnan di televishon, institutonan privá i gubernamental, empresario i artistanan pa partisipá aktivamente na e siman di kultura aki. Laga nos kada un tuma tempu i reflekshoná awor mas ku nunka riba e ròl i importansia di kultura den nos komunidat. Graba bo aktividat, tayer, talento i/òf reflekshon i kompartí esaki riba bo propio kanalnan sosial usando hashtags #kultura2020, #reflekshonkultural i #simandikultura2020.
Den transkurso di e siman akí Gobièrnu lo sigui kompartí informashon di tur e diferente aktividatnan riba plataformanan digital i di ki forma bo tambe por partisipá na engrandesé nos reflekshon kultural.


text:
KRALENDIJK – 6 di òktober binidero ta bai organisá e aktividat grandi spesialmente pa hóben “Torneo di Reino”. Relashoná ku esaki gezaghèber di Boneiru Edison Rijna i Nimrod Pieters, General mènedjer di Jong Bonaire a papia ku prensa djabièrnè atardi.
Nan a elaborá riba diferente punto pa loke ta trata e aktividat. Gezagheber Edison Rijna a menshoná entre otro ku e aktividat di deporte no tin nada di aber ku Regata. Torneo di Rijna ta separá i ta konsentrá riba 3 diferente rango di deporte na tres sitio. Ta trata di un evento unda hopi hóben ta bai partisipá, gezaghèber a menshoná. Seguidamente a dirigí palabra i Nimrod Pieters, General mènedjer di Jong Bonaire. E na su turno a elaborá riba e 3 diferente wega ku ta bai tin. El a papia amplio i mustra pa medio di un pantaya e skema ku tin i mas informashon. Un kantidat grandi di hóben ta bai partisipá na e ‘Torneo di Reino 2019’. Ta bai tin aktividat di deporte den bario Rincon, Nort di Saliña i Tera Kòrá. Dia 6 òktober gruponan ta yega for di eksterior i ta keda den ‘Courtyard by Marriott Bonaire Dive Resort’.
Djaluna atardi ta tuma lugá apertura ofisial den stadion ‘Antonio Trenidat’. Tur kos ta sosodé den un siman. Saba i Sint Eustatius no ta partisipá i e idea ta pa 2020 organisá e torneo na isla riba, asina enbolbí esnan ku no a partisipá awor pa nan forma parti di e aktividat.
E idea ta pa partisipá i no saka e mihó for di e deporte. E hóben boneriano ta praktiká diferente deporte na mes momentu loke ta impreshonante,”Pieters a konta.
Gezaghèber Rijna a finalisá e enkuentro ku prensa i a menshoná pa prensa kubri mas posibel di e aktividat, asina trese e hóbennan den publisidat i konsientisá nan pa kos bon. Entrada pa tur aktividat relashoná ku ‘Torneo di Reino’ ta grátis,”gezaghèber a menshoná. E ‘Torneo di Reino’ ta entre 6 pa 11 di òktober 2019.


text:
Oranjestad – Weekend tras di lomba Cuerpo Policial a tene un landelijke verkeerscontrole y mas. Pues ariba puntonan strategico autonan tawata wordo para pa wordo someti na un controlnan.
For di diabierna atardi polisnan a subi caya bou mando di un superior, unda cu a para por a ehempel ariba L.G.Smith Boulevard altura di A.T.A toeristenbureau.
Mas pabou ariba e mesun caminda polis tawata altura di Ports Authority. Por a miranan tambe na e area conoci ariba caminda di Savaneta, cu ta altura di La Granja.
Cifra exacto KPA no tin di cuanto boet a wordo duna y/of cuanto auto a ser tuma den beslag.
Nos a compronde cu tawata tin detencionnan tambe cu a tuma luga.
Esaki tawata pa chauffeurnan na stuur bou influencia y tambe personanan indocumenta.
Esakinan a wordo pasa mesora pa Guarda nos Costa. C.E.A su personal y nan transportwagen tambe a participa na e accion, unda cu esnan deteni tawata wordo hiba un warda di polis e anochi ey.
A controla documentonan di e vehiculonan. Polis a haya droga, arma blanco y tambe a parti boet pa chauffeur cu cellular den man.
Esnan cu a surpasa e limite di velocidad tambe a haya boet.
Controlnan lo continua, pues na tur automobilista zorg pabo cumpli cu tur regla pabo no haya bo cu gastonan manera un boet halto, of nan takel bo auto bay cu ne.


text:
KRALENDIJK — Na momento ku mi a lesa e artikulo tokante di benta di tereno boi preis na sunset beach a keda un smak masha armargo den mi boka. Dikon? Ta bende tereno ku tur hende libramente e boneriano ku mester di un pida tereno porta di 20 pa 20 meter kuadra of menos pe traha un kas chiki pa su famia. No bin ku niun klase di eskus mas. Bo por pone tereno si na erfpacht. Dus bo no a bende I e ta keda di pueblo.
Tin hende riba lista pa 20 ana kaba. E kontesta ta simpel boso no ke pa e pueblo hana niun pida tereno.Mester keda hur kas meskos ku hulanda te dia nos muri. A Pone reglanan estrikto ku un hende no por yega na un fiansa of hipotek pa traha un kas mas. Fundashon kas boneriano tabata yuda esun menos pudiente ku un hipotek chikitu pa por yega na un kas toch. Esaki nunka mas lo ta e kaso. Mester keda mane hulanda ku ta hur un kas pa eternidad paso tin toko den toko. Esta sen di hur I subsidio ku ta saka ta keda den saku di estado sea via un stichting of loke sea ku estado mes a krea pa regla esaki
Ta parse mane ke forsa nos bai un beach tambe ku gobiernu ke I no esun ku pueblo tin derecho reserva riba dje. Pa kolmo esnan ku a kumpra tereno aki na Boneiru ta sera akseso pa laman mane nan ta dono di Boneiru.
Ora un yui di tera ker a traha un pier I hotel na un sitio a grita huma I kandela I bai hues para tur kos. Unda e mesun grupo aki ta ora ku e supuesto mandatarionan I sobra ke viola derecho di pueblo? Ke kita e beach pabou di airport pa duna hotel of loke sea ta bai hasi kune? Ke kita akseso di pueblo pa bai laman?Unda stinapa ku sea turtle conservation ta pa proteha e aria aki si ku turtuga ta broei? Lanta kortina di huma ku holo stinki pa drecha fornu di kalki den boka di pueblo I dune nomber kambia ku ta bachelors beach pinte nechi sin ku nos pueblo por Analisa e berdad di e mentira ku nan ta pinta. Ora un kos ta muchu bunita pa ta berdad ta paso e no ta berdad. Ki falte den su posishon actual? Ta un bon trapi so e falta paso parkeer tur hende por parkeer Pues? Kua politico lo garantisa nos ku majan no ta kohe esaki tambe bende I manda nos unda nan ke? Esaki ta chiki tambe. Muchu hundu pa mucha I hende ku no sa landa.
Clark I Desi a kuestiona asuntu tereno I sobra ta uni tras nan lider I skonde kara. Ki tipo di konseho insular nos tin? Algun hende ta skibi lanta kortina di huma hunga historiado, hues imparsial pero ora bo analisa nan ta na fabor di Gobiernu hulandes. PUNTO
E tiki boneriano ku keda lo para kaba na nada. Esnan ku ta bisa ku nan ta 100% boneriano ta kana zwaai ku paspoort hulandes.Dikon paso tin benifisionan mara na dje.James Finiesku ta e profeta boneriano nunka lo wordu skucha na su mes isla.Ela atverti kaba I ta hanando rason dia pa dia.Mandatarionan ta kompletamente fix ariba e saku di plaka ku ta kologa nan dilanti I no riba interes di pueblo.Nashon Uni ta bai tras di esun ku ta aporta ku mas sen den kaha.Pues e pueblo boneriano por bien lubida ku nan lo sali na nos derecho. E menoria den nashon uni kisas ta nos tras pero mester di mas pa por vota PRO.
Ta priminti 10 ana largu kaba ku lo hisa e salario minimo. Tin rapport tras di rapport, estudio tras di estudio I te ainda no por duna esnan ku ta pena un alivio. Promesa di mester por inklui minimo social den akuerdonan? Atrobe ta kohe makaku ku bakoba ku ta mustra gordo pero ta yen di airu bashi pues sin balor.Ta hungaku sintimentu di pueblo ku promesanan faslu. Pero nunka ta kristalisa pa kaba. Te na momento ku hopi di nos grandinan lo muri I pasa pa historia. Nan no ta kapas tampoko pa krea kupo di trabou pa hobennan. Ora wak unda nos hobenan bon studia ta bo ta mira nan sinta ta frustra tras di kaha na warehouse, vd.Tweel I otronegoshinan paso no tin trabou adekua pa nan.Awor tur esnan ku ta grita ku nan ta na fabor di e pueblo aki I hubentut a yega tempu pa demonstra esaki. Si bo no por hasi esaki anto tuma honor na bo mes I baha komo konsehero, konseho insular of mandatario di e isla aki.
I laga pa esun si ku ta kapas hasi esaki.Loke mi ta konseha ta ora bo bai vota atrobe pone den balansa kiko kada politiko a hasi berdaderamente.Pensa bon sibo a bai dilanti den bo forma di biba I korda ku ken si I ken no a sali I bringa pa bo derechonan. Sino e pobresa kubo ta pasa awoki lo keda pa largu tempu i nada lo kambia.
Un suidadano konosi pa tur miembronan di prensa.


text:
Kralendijk- Despues di un periodo basta largu di renobashon i un periodo di 10 dia ku a sera totalmente, Warehouse Bonaire awe a habri su portanan di nobo.
E supermerkado awor aki a ekspandé bastante, no solamente na espasio, pero tambe na kantidat di produkto. Tambe tin hopi espasio awor aki di kosnan konhelá.
De periodo tras di lomba Warehouse, de koperashon ku Van den Tweel Supermarket, a parti un voucher di 10% de deskuento. Djaweps mainta por a nota basta hende ku a bin wak e supermerkado renobá, i tambe troka nan voucher.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
ORANJESTAD — Minister Venezolano di Transporte Acuatico y Aereo Hebert García Plaza a anuncia antayera via su cuenta di Twitter cu su gobierno a acorda cu entre otro Tiara Air, Insel Air y Aruba Airlines pa porfin cumpli cu pagonan atrasa di entradanan di 2012 y 2013. Consulado Venezolano na Aruba a manda un comunicado tambe confirmando esaki.
A tuma contacto cu Claudia Acacio, consul de primera, y a haya di compronde cu berdad a cuminsa haya pagonan, pero cu no ta na consulado pa divulga detayenan di e pagonan. Onno de Swart, co-propietario di Aruba Airlines, ta bisa cu ya dos siman pasa a yega na e areglo aki cu minister Plaza na Venezuela. A acorda cu Aruba Airlines lo haya cuater pago. “E prome pago a drenta diabierna pasa.”
Cua sumanan ta envolvi, De Swart no kier a bisa, pero hecho ta cu e companianan local lo no bay haya nan pago completo na cash. Parti di e pago pa 2012 y 2013 lo bay ta den descuento riba combustibel. “Representante di tur compania tabatin nan mesun cita cu e minister. A negocia, a pone awa den biña y tur compania a bay di acuerdo cu e paketenan cu a wordo ofreci”, asina De Swart ta duna di conoce.
Motibo pakico Venezuela no ta paga e sumanan completo den efectivo ta pasobra e periodo di 2012 y 2013 tabata prome cu e Bolivar a devalua na un manera basta duro. Pesey mes tambe companianan a cuminsa haya pago pa 2014. “Pa 2012 y 2013 nan a keda purba ofrece diferente alternativa, manera paga esaki na fuel so. Nos no a acepta esaki. Pa cuminsa nos no mag ateriza un avion cu sobrepeso di combustibel na Aruba”, asina De Swart ta splica.
Mas vuelo pa Venezuela
Awo cu e placa cu tabata debe nan a cuminsa yega, Aruba Airlines tin pensa di habri un ruta lo mas lihe posibel pa Miami. E rutanan pa nan mercado mas grandi Venezuela ta keda habri, es mas, Aruba Airlines kier bay bula tur dia pa e pais. E idea ta pa biraun di e aerolineanan cu ta hiba Venezolanonan via Aruba pa Miami, cual te ainda ta un destinacion popular pa e Venezolano afluente. De Swart ta bisa cu e riesgo cu e situacion cu a pasa lo ripiti ta algo cu mester biba cu ne, pero e tin fe den e sistema nobo cu a reemplaza Cadivi y cu lo percura pa aerolineanan lo haya pagonan tur luna.
Abogado Eugene Martis, cu ta actua como bewindvoerder pa Tiara Air den su suspension di pago, ta confirma cu gobierno Venezolano a yega na un areglo di pago cu e compania. Tiara Air mester haya alrededor di 30 miyon dollar na entrada genera for di Venezuela. Pa falta di pagonan, e compania a haya su mes na rand di bancarota. Pa e compania aereo DAE e pagonan necesario ta yega mucho laat. Ya na september aña pasa e aerolinea a canta bancarota pa falta di pagonan for di Venezuela.
Autor: Ariën Rasmijn


text:
WILLEMSTAD – Djaweps último, tabatin un reunion importante entre ministerio di enseñansa i juntanan eskolar, unda a elabora kon e proposishon di lei pa e ahustenan di diploma HAVO i VWO lo keda implementa. Durante e enkuentro, guia pa Eunice Eisden, tambe a splika kon e plan komersial pa aritmétika ta kanando i kon esaki lo keda implementa pa e aña eskolar di 2016-2017.
Despues ku e fechá ku Hulanda a pone pa e ahustenan pa e diploma HAVO – VWO, a vense, atrobe a lanta preguntanan bou di mayornan preokupá i varios junta eskolar na Kòrsou. Minister Dick a kubri su pasonan dor di bai parlamento na yanüari, unda ela garantisá ku nan ta riba e bon kaminda ku e implementashon di e ahustenan. Según bosero Tico Vos, aktualmente e lei ta na Konseho Konsultivo, ya ku pa basta luna esaki a sali fo’i ministerio pa WJZ. “Si ningun hende no wanta e akto legislativo aki, e lei ta sali na tempu pa eksámen”, ela garantisá.
Nivel
Elisabeth Hollander, èks dosente di hulandes, ta kere ku ta un desaroyo positivo ku lo introdusí e ahustenan hulandes, pero e ta enfatisá ku e nivel di e diploma no tin mag di sufri. “Tur hende ke sa kiko ta e ahustenan ta kome i bebe di dje eksaktamente. No mester enfoká solamente riba un punto di mas of un punto di menos”, Hollander a splika.
E krítika mas feros riba minister Dick, ta su sugerensia ta pa apliká e ahuste solamente p’e studiante ku ta bai Hulanda, kreando un impreshon ku ta dos tipo di diploma lo tin. “Een storm in glas water, un tormenta den un glas di awa”, Tico Vos a enfatisá. “Korda ku Hulanda a indiká di ta rekonosé nos diploma”, e bosero di minister Dick a deklará.
Difísil
Según Errol Cova, presidente di fundashon KPEK kende ta boga pa alsa kalidat di enseñansa dor di definí e normanan di kalidat huntu ku vèlt, gobièrnu no mester implementa e ahustenan sin pensa, paso esaki lo kreá problemanan grandi pa e studiantenan. E èks dosente i lider sindikal ta konstatá ku ainda ta reina un konfushon bou di nos komunidat ku nos diploma mester ta igual na esun di Hulanda, kual según Cova ta algu hopi difísil pa implementa i konsekuentemente lo perhudika nos enseñansa.
“Den enseñansa mundialmente no ta eksistí igualdat pero si ekivalensia”, Cova a splika. Según Cova, e diskushon riba e ahustenan no mester ta unu tékniko, pero mester ta riba e preparashon di implementashon i maneho di kiko gobièrnu ta aseptá of no. Cova ta enfatisá ku nos diploma mester ta ekivalente na e diploma hulandes i ku mester hèndel esaki según reglanan internashonal.
Jeroen Heuvel, dosente di Papiamentu fo’i 2006, ta mira kon e reglanan nobo lo afektá algun alumno negativamente. Heuvel a splika ku den e regulashon di materia básiko, e alumno tin mag di tin ún sinku so pa un di e tres materia mandatario, sobra tur mester ta mas haltu. “No ta tur studiante lo keda perhudika i di un banda ta bon ku e ahustenan akí ta bini, pa asina e studiante no faya na Hulanda”, ela splika. “Na otro banda, mi ta realisá ku nos ta biba na Kòrsou i no ta edukando mucha pa bai Hulanda so”, e dosente a kontinuá.
Skrudiñá
Si Hollander, Cova i Heuvel ta di opinion ku e nivel di enseñansa general di Kòrsou mester keda skrudiñá. “No mester mira e ahustenan komo un spada pa perhudika e studiante, pero mester wak e kontenido”, Hollander a añadi. “Nos mester determina nos normanan di edukashon i atené nos mes na dje”, Hollander a finalisá.
Outor Deya Mensche


text:
04-2021 – Durante reunion a elabora riba diferente topiconan cu ta impacta comercio: KvK ta comunica cu e programa manager, sr. Kruk
Oranjestad – Riba diaranson, 13 di januari ultimo, Camara di Comercio y Industria (KvK) a tene un reunion cu sr. Anton van der Kruk, programa manager Aruba di Ministerio di “Binnenlandse Zaken en Koninkrijksrelaties”, cu ta forma parti di e grupo encarga pa haci trabou preparatorio pa e “Caribisch Hervormings- en Ontwikkelingsorgaan” (COHO).
KvK a pidi e reunion aki pa stimula comunicacion y colaboracion entre sector priva y sector publico relaciona cu e Landspakket Aruba. Temanan cu ta wordo trata den e Landspakket ta entre otro: reformacion di sector publico, establecemento di finansa stabiel y duradero, reformacion economico, cuido medico, modernisacion di enseñansa y fortificacion di nos sistema hudicial.
Durante e reunion cu sr. Kruk a toca e tema di reforma fiscal. E meta principal ta pa simplifica e regimen fiscal, creando un regimen fiscal sostenibel. KvK, como representante di comercio, ta di opinion cu ta prudente pa implementa un impuesto indirecto, manera un “salestax”, cu lo reemplasa e otro formanan di impuesto y asina facilita e control y cumplimento y crea un “level playing field” pa tur comerciante eliminando e burocracia mas tanto cu ta posibel.
Un otro punto importante cu a wordo treci dilanti ta e necesidad di flexibilisa e leynan laboral mas pronto cu ta posibel, pa por mitiga e posibilidad di un crisis social mas severo. Ta crucial pa e dunado di trabou por tuma e decisionnan corecto door di tin mas flexibilidad y opcion pa asina por logra cu e daño cu e sector laboral ta wordo confronta cune keda na un minimo. KvK a trece dilanti cu ta sumamente importante pa brinda e posibilidad pa negoshinan cu a krimp durante e periodo di crisis por purba recupera den un forma flexibel y cu cautela. Si acaso ley no permiti pa un empleado por drenta den servicio pa un tempo limita y pa tin e opcion pa reduci e cantidad di ora di trabao, e recuperacion economico lo bay tuma hopi mas tempo. KvK ta opina cu ta esencial pa mehora e condicionnan di trabou di tal forma cu ta bira atractivo pa e dunado di trabou contrata un empleado. KvK a referi tambe na e hecho cu, contrario na locual cu ley ta prescribi y cu ta un derecho di nos empresarionan, desde aña pasa Departemento di Labor (DAO) no ta acepta e peticionnan pa retiro di personal.
Por ultimo, KvK a presenta e sugerencia pa Aruba fungi como proyecto piloto den Caribe y crea e oportunidad pa e poblacion por vacuna den un periodo cortico, cu e meta pa promove Aruba como un destinacion mas safe y placentero.
E reunion a termina cu e deseo mutuo pa colabora riba aspectonan cu ta relevante pa ambos partido, esta tur tema cu lo contribui pa yega na e reformanan necesario pa recuperacion di nos pais Aruba.
Aruba, 11 di februari 2021
Camara di Comercio y Industria (KvK)Scroll To Top


text: ORANJESTAD – Minister di Economia ta brinda un splicacion riba e subida di prijs di gasolin. Na comienso di aña semper gasolin ta subi di prijs riba mercado internacional. E subida di prijs mas grandi hopi biaha ta den luna di april. Na aña 2019 Gobierno di Aruba via Refineria di Aruba (RDA) a absorba 16.2 cent pa por a trece un alivio. Den aña 2020 door di e pandemia prijs di gasolin a baha cu 52.5 cent den april y mei. E biaha aki gasolin ta subi den april cu 12.8 cent. Lamentablemente debi na e situacion di crisis, Gobierno no por absorba e subida aki via RDA manera a haci na aña 2019. Motibonan cu prijs di gasolin ta subi ta door di produccion limita, economia mundial a cuminsa recupera y winter tabata mas fuerte.mundial a cuminsa recupera y winter tabata mas fuerte.


text:
ORANJESTAD – Ku e promesa di un bida mihó i dokumento legal hòmber na Aruba ta lòk hende muhé ku ta ilegal den nan kas. Djei e portanan ta sera na yabi i e personanan sin dokumento no ta mira klaridat di dia mas.
Catelyn* (36), ku no tin státùs legal ainda, konosé muhé ku tabata será serka arubano den kas. E hòmbernan tabata primintí nan un pèrmit di estadia pa kriá di kas (live in). “Pero nan no ta regla nada. Nan ta sera nan den kas di moda ku nan no por sali pafó mas. “Sin nan purba hui ta para esaki ku menasa manera ‘si bo sali mi ta yama polis òf imigrashon’.
Catelyn ta konta kon vulnerabel bo ta komo muhé ilegal na Aruba
Magdaly Maduro, kordinadó di Fundashon pa Hende Muhé den Difikultat (FHMD, ku ta yuda muhé den situashon di violensia doméstiko) sa di e práktikanan aki.
Tur luna e ta risibí un promedio di tres víktima ku a sera den kas kontra di nan boluntat. Esakinan no ta solamente muhé ilegal sino tambe muhé di e isla mes. Luna pasá Maduro a tuma kontakto ku minister di asuntunan sosial. Esaki pasobra den un siman tres muhé venesolano ilegal ku a sera den kas i ku a logra hui, a akudí na e akohida di krísis.
“Ainda e tres muhénan aki ta keda aki”, e kordinadó ta konta. Kasi nan no ta papia di e loke nan a pasa aden. “Nan tabata masha reservá último tempu.”
‘Nan mester a kana rònt sunú henter dia’- kordinadó Magdaly Maduro
Tantu arubano komo no-arubano ta será e muhénan, Maduro ta konta. E ta kòrda bon bon un víktima binidero di Suramerika di 21 aña di edat. A buska e mucha pa bini Aruba pa bin kasa.
“E no a topa su kasá nunka anteriormente, pero mésora el a bai biba serka dje. Únabes den kas tur porta a sera na yabi, e no tabatin pèrmit pa bai niun kaminda i e mester a kana rònt sunú henter dia. Si e hòmber tabata tin gana e mucha muhé mester tabata dispuesto.”
Despues di un guera un anochi a saka e mucha pone pafó blo sunú i el a logra hui bai na e bisiñanan ku a hib’é FHMD. Ku donashon e fundashon a kumpra un teket pa e por a bai su pais bèk.
Vulnerabel
Catelyn ta bisa ku e státùs ilegal ta hasi e muhénan vulnerabel pa abusu. E mes tabatin un relashon ku un persona di e isla ku tambe ker a yud’é ku su papelnan. Pero rib’un dia e persona a pèrdè kòntròl i a dal e un bòftá. “Na e momentu ei mi no tabata sinti mi seif i protehá, pasobra mi no por a bai polis.”
I ta eksaktamente e pensamentu ei ku no ta klòp, Maduro ta enfatisá. “E ilegalnan no mester lubidá ku nan tin derechi, esta derecho humano básiko. Un kaminda den komunidat a lanta e fábula ku si bo entregá keho mésora ta deportá bo. Esei no ta bèrdat, ta trata bo keho meskos ku kualke otro.”
E ta stimulá e muhénan pa bai polis. “Sino loke e abusadónan ta hasi ta bira kustumber i bo ta duna nan chèns di sigui terorisá muhé.”
* E nòmber di Catelyn ta fingí i a kambia su bos. Su nòmber di bèrdat ta konosí serka redakshon.


text:
PHILIPSBURG/ORANJESTAD – Sint-Maarten ta posponé apertura di frontera ku Estádos Unídos tòg riba promé di yüli. “E kantidat di kontaminashon ei ta alarmante”, minister Ludmilla Wever ta splika e desishon ku el a divulgá awe tardi numa. A posponé pa dos siman.
“Nos lo bai pèrdè un 3000 pasahero pa siman. Ta un desishon masha difísil pa nos ekonomia. Pero pa salubridat di nos isla ta un desishon fásil”, e minister di turismo, ekonomia, transpòrt i telekomunikashon ta bisa.
Sint-Maarten i Aruba ta e úniko paisnan den Reino ku ke habri nan frontera ku EU for di yüli. E motibu ta ku nan ekonomia ta dependiente di turismo merikano. Asina nan ta tuma un riesgo muchu mas grandi ku Kòrsou, e islanan BES i tambe Hulanda. Esakinan ta tene nan frontera ku EU será ainda.
‘Chèns riba un turista ku Covid-19 ta 10 te 50 bia mas grandi
Tur dos pais sa for di fin di mei ku nan ta tuma un riesgo mas grandi. Esaki a sali for di e último (di tres) konseho di e Outbreak Management Team (OMT) Karibe na e ministernan di salubridat di tur pais. A base di e konseho aki e mandatarionan na e islanan a disidí kon nan lo a habri nan fronteranan.
Ei den tin pará entre otro ku ‘e chèns riba un turista ku Covid-19 ta dies te sinkuenta bia mas grandi si esaki bini di Estádos Unídos ku si por ehèmpel e bini di Hulanda’. Tòg Sint-Maarten i Aruba a disidí di tuma e riesgo ei. Ku tur sorto di medida di prekoushon e islanan ta bisa ku nan por tene e riesgo manehabel.
Pero nan ta hasié na diferente manera. Merikano mester tèst promé ku nan drenta e avion pa Sint Maarten. Aruba ta pèrmití esaki tambe ora nan yega na e aeropuerto. Serka un tèst delantá kompanianan merikano lo no ke bula riba Aruba mas, e minister di salubridat Dangui Oduber a bisa algun siman pasá.
E pregunta di Ret Karibense serka kuantu kaso nobo di kontaminashon na Estados Unídos lo tin motibu pa Aruba no habri frontera riba 10 di yüli, Oduber no a kontestá ayera. “Nos ta mantené e desishon ainda pa habri riba 10 di yüli.” E ta bisa sí ku a puntra gobièrnu merikano si Aruba por habri frontera solamente pa estadonan ku ménos riesgo tambe.
Sobrá pais ta keda será pa Merka
Hulanda ta sigui Oropa, por lo pronto lo no atmití merikano. P’esei Boneiru, Saba i Sint-Eustatius lo no habri ainda pa EU. Gobièrnu di Boneiru djabièrnè 26 di yüni a bisa ku nan no sa si na lo tuma medida èkstra kontra pasahero di Aruba si e isla aki a habri frontera ku EU. Kòrsou tambe ta warda mira ainda. E último ta espesialmente importante pasobra buelonan di KLM i TUI riba e liña Hulanda-Aruba ta para na Kòrsou.


text:
PHILIPSBURG – E enkuentro tripartite ku a konvoká den purá entre e representantenan di parlamentonan di Aruba, Kòrsou i Sint Maarten a produsí e sosten deseá. Tantu presidente di Staten Mike Franco di Kòrsou komo Sint Maarten su presidente di e komishon di Asuntunan di Reino i Relashonnan Interparlamentario Roy Marlin, ta haña ku e paisnan karibense mester sostené otro.
Lider di frakshon di AVP René Herdé a insistí den tur parlamento pa aseptá un moshon ku ta pidi pa lanta un instituto independiente pa resolvé disputa entre paisnan den reino.
Segun Marlin Rijksministerraad ta imponé medida riba e paisnan sin tene kuenta ku e diferente areglonan di estado. “Dos luna pasá Aruba tabata na bùrt, aña pasá tabata Sint Maarten”, e presidente ta bisa. “Si nos no resistí huntu, mas i mas nan lo hasi doño.”
Instituto independiente
E enkuentro no tabata trata di loke Aruba a pasa aden ku e ningamentu di gobernador pa firma e presupuesto i e akshonnan di Rijksministerraad ku a sigui. “Ta trata di fundashon di un instituto independiente pa resolvé konflikto. Aktualmente ta Rijksministerrraad so nos por bai i ta nèt ku nan nos tin un diferensha di opinion”, Marlin ta bisa.
Herdé i Marlin tabata papia ingles, mientras ku Marisol Tromp (Aruba) i Elmer Wilsoe (Kòrsou) a papia nan kontribushon na papiamentu, loke parti di e públiko no por a komprondé.
MEP ousente
Aruba su partido di oposishon MEP tabata ousente. Lider di frakshon Evelyn Wever-Croes ta sospecha gobièrnu di un maniobra pa despistá, ku intenshon di saka nan kurpa for di un investigashon di presupuesto na man di College financieel toezicht (Cft).
Outor: Hilbert Haar


text:
PHILIPSBURG – Hopi bestia di kas no a sobreviví orkan Irma na Sint Maarten, pero tin kachó tambe ku tin suèltu i ku lo evakuá huntu ku nan doño – òf ku hende ku stima bestia – for di e isla.
E kuater organisashonnan di protekshon di bestia riba e isla entretantu a logra kue kasi tur kachó i pushi ku a hui, pero pa hopi bestia di kas orkan Irma a resultá fatal. Tin kaminda ku por sinti e holó stinki di kadaver putrí di bestia di kas morto, mayoria parti bou di e restonan di e demolishon i inalkansabel.
Bestia di kas tin strès
“Mi a lòs mi kachónan promé ku e orkan” Terrance Rey ta bisa. “Mesora nan ta buska nan mes lugá pa skonde i despues di orkan nan a bini bèk. Pero bo ta mira awor ku asta un siman despues di e orkan ku e kachónan ku a sobreviví e desaster ainda tin komportashon di stress.
A laga kachó i pushi atras
Tin e relatonan desesperá tambe di hende ku mester a laga nan bestianan atras pasobra nan mester a evakuá den pura. Lisa Davis – Burnett ta konta di su bisiña, ku por a bai un kaminda mas seif ku su tata di edat hopi haltu. Desesperá el a pidi Lisa kuida su kuater kachónan i su kuater pushinan ku e mester a laga atras.
“Ta kon mi ta hasi kuida nan”, Lisa ta puntra su mes. ”Por lo pronto mi ta biba den mi ofisina ku mi mes kachó i tres kachó di kriansa, kasi mi no tin transportashon i mi ta pasa hopi trabou pa mi mes kome i duna mi kachó kuminda i awa.” E ta suspirá i ta hisa su mannan na laira.
Door Jean Mentens
Amor pa bestia ta motibu pa evakuá kachó
Otro kachó tin hopi suerte. Un avion di forsanan aéreo spañó aktualmente ta evakuá súpdito spañó. Un dama hóben di Madrid ta bai ku dos bench di avion ku kuater kachó den nan. “Ta kachó chikí ku a dualu i pèrdè. Awor mi ta spera ku nan ta laga mi subi ku nan”, e ta bisa, “promé nos ta bula bai Santo Domingo i despues nos ta bai Spaña.” E ta hasi e evakuashon di kachó aki pa amor pa bestia, riba su propio inisiativa.